2012R0036 — LT — 15.12.2013 — 013.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:





pataisytas:









▼B

TARYBOS REGLAMENTAS (ES) Nr. 36/2012

2012 m. sausio 18 d.

dėl ribojamųjų priemonių, atsižvelgiant į padėtį Sirijoje, kuriuo panaikinamas Reglamentas (ES) Nr. 442/2011







EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 215 straipsnį, atsižvelgdama į 2011 m. gruodžio 1 d. Tarybos sprendimą 2011/782/BUSP dėl ribojamųjų priemonių Sirijai ( 1 ), atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą, kadangi: (1) 2011 m. gegužės 9 d. Taryba priėmė Reglamentą (ES) Nr. 442/2011 dėl ribojamųjų priemonių, atsižvelgiant į padėtį Sirijoje ( 2 ); (2) Taryba savo nustatytų ribojamųjų priemonių Sirijai taikymo sritį išplėtė 2011 m. rugsėjo 2 d., rugsėjo 23 d., spalio 13 d. ir lapkričio 14 d. reglamentais ( 3 ), taip pat vėlesniais Tarybos įgyvendinimo reglamentais ( 4 ) iš dalies pakeisdama arba papildydama asmenų ir subjektų, kuriems taikomos ribojamosios priemonės, sąrašus. Kitos priemonės, nepatenkančios į Sąjungos teisės taikymo sritį, nustatytos atitinkamuose Tarybos BUSP sprendimuose ( 5 ); (3) atsižvelgdama į Sirijos Vyriausybės tebevykdomas smurtines represijas ir žmogaus teisių pažeidimus, Taryba Sprendime 2011/782/BUSP nustatė papildomas priemones, būtent draudimą eksportuoti telekomunikacijų stebėjimo įrangą, kurią gali naudoti Sirijos režimas, dalyvauti tam tikruose infrastruktūros projektuose ir investuoti į tokius projektus, taip pat nustatė lėšų pervedimų ir finansinių paslaugų teikimo papildomus apribojimus; (4) reikėtų išaiškinti, kad reikalingų dokumentų pateikimas ar išsiuntimas bankui siekiant jų galutinio perdavimo į sąrašą neįtrauktam asmeniui, subjektui ar organizacijai, kad būtų įvykdyti pagal 20 straipsnį leidžiami mokėjimai, nereiškia lėšų išmokėjimą, kaip apibrėžta 14 straipsnyje; (5) atsižvelgdama į politinės padėties Sirijoje sunkumą ir siekdama užtikrinti suderinamumą su Sprendimo 2011/782/BUSP priedo keitimo ir peržiūros procesu, Taryba turėtų pasinaudoti įgaliojimu iš dalies keisti šio reglamento II ir IIa priede pateiktą sąrašą; (6) nustatant šio reglamento II ir IIa priede pateikto sąrašo keitimo tvarką, turėtų būti numatyta, kad į sąrašą įtrauktiems fiziniams ar juridiniams asmenims, subjektams ar organizacijoms turi būti praneštos jų įtraukimo į sąrašą priežastys, kad jiems būtų suteikta galimybė pateikti pastabas. Jei pateikiama pastabų arba gaunama svarbių naujų įrodymų, Taryba turėtų peržiūrėti savo sprendimą atsižvelgdama į tas pastabas ir atitinkamai informuoti asmenį, subjektą arba organizaciją; (7) siekiant įgyvendinti šį reglamentą ir užtikrinti kuo didesnį teisinį tikrumą Sąjungoje, fizinių ir juridinių asmenų, subjektų ir organizacijų, kurių lėšos ir ekonominiai ištekliai pagal šį reglamentą turi būti įšaldyti, vardus, pavardes, pavadinimus ir kitus su jais susijusius duomenis būtina skelbti viešai. Tvarkant asmens duomenis turėtų būti laikomasi 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo ( 6 ) ir 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo ( 7 ); (8) šios priemonės patenka į Sutarties dėl Europos Sąjungos veikimo taikymo sritį, todėl siekiant užtikrinti, kad ūkinės veiklos vykdytojai visose valstybėse narėse jas taikytų vienodai, joms įgyvendinti būtina imtis reguliavimo veiksmų Sąjungos lygmeniu; (9) atsižvelgiant į pakeitimų mastą ir į įvairias Sirijos atžvilgiu priimtas priemones, visas priemones tikslinga konsoliduoti priimant naują reglamentą, kuriuo būtų panaikintas ir pakeistas Reglamentas (ES) Nr. 442/2001; (10) siekiant užtikrinti, kad šiame reglamente numatytos priemonės būtų veiksmingos, šis reglamentas turėtų įsigalioti nedelsiant, kadangi: PRIĖMĖ ŠĮ REGLAMENTĄ:







I

SKYRIUS

APIBRĖŽTYS

1 straipsnis

Šiame reglamente vartojamų sąvokų apibrėžtys:

a) finansų arba kredito įstaigos filialas – veiklos vieta, kuri yra juridiškai priklausoma finansų arba kredito įstaigos dalis ir tiesiogiai vykdo visus arba kai kuriuos finansų arba kredito įstaigų veiklai būdingus sandorius;

b) tarpininkavimo paslaugos: i) derybos dėl prekių ir technologijų pirkimo, pardavimo arba tiekimo iš vienos trečiosios šalies į bet kurią kitą trečiąją šalį sandorių arba tokių sandorių organizavimas; arba ii) prekių ir technologijų, esančių trečiosiose šalyse, pardavimas arba pirkimas siekiant jas persiųsti į kitą trečiąją šalį;

c) sutartis arba sandoris – neatsižvelgiant į taikytiną teisę sudaryti visų formų sandoriai, susidedantys iš vienos arba daugiau tarp tų pačių ar skirtingų šalių sudarytų sutarčių arba panašių įsipareigojimų; sąvoka „sutartis“ apima teisiškai atskirus ar neatskirtus: įsipareigojimą, garantiją arba žalos atlyginimo įsipareigojimą, pirmiausia – finansinę garantiją ar finansinį žalos atlyginimo įsipareigojimą, ir kreditą, taip pat visas susijusias nuostatas, taikytinas pagal sandorį ar susijusias su juo;

d) kredito įstaiga – kredito įstaiga, kaip apibrėžta 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo ( 8 ) 4 straipsnio 1 dalyje, įskaitant jos filialus Sąjungos teritorijoje arba už jos ribų;

e) žalios naftos ir naftos produktai – IV priede išvardyti produktai;

f) ekonominiai ištekliai – bet kokios rūšies materialus arba nematerialus, kilnojamasis arba nekilnojamasis turtas, kuris nėra lėšos, tačiau gali būti panaudotas lėšoms, prekėms įsigyti arba paslaugoms gauti;

g) finansų įstaiga: i) įmonė, kuri nėra kredito įstaiga ir kuri verčiasi vienos ar kelių rūšių, išvardytų Direktyvos 2006/48/EB I priedo 2–12 punktuose ir 14–15 punktuose, veikla, įskaitant valiutos keityklų veiklą; ii) draudimo įmonė, kuriai tinkamai suteiktas leidimas pagal 2002 m. lapkričio 5 d. Europos Parlamento ir Tarybos direktyvą 2002/83/EB dėl gyvybės draudimo ( 9 ), jeigu ji vykdo šioje direktyvoje numatytą veiklą; iii) investicinė įmonė, kaip apibrėžta 2004 m. balandžio 21 d. Europos Parlamento ir Tarybos direktyvos 2004/39/EB dėl finansinių priemonių rinkų ( 10 ) 4 straipsnio 1 dalies 1 punkte; iv) kolektyvinė investicinė įmonė, prekiaujanti savo investiciniais vienetais ar akcijomis; arba v) draudimo tarpininkas, kaip apibrėžta 2002 m. gruodžio 9 d. Europos Parlamento ir Tarybos direktyvos 2002/92/EB dėl draudimo tarpininkavimo ( 11 ) 2 straipsnio 5 dalyje, išskyrus tos direktyvos 2 straipsnio 7 dalyje paminėtus tarpininkus, kai jų veiklos objektas yra gyvybės draudimas ir kitos su investicijomis susijusios paslaugos; taip pat jos filialai Sąjungos teritorijoje arba už jos ribų;

h) ekonominių išteklių įšaldymas – išteklių naudojimo lėšoms, prekėms įsigyti arba paslaugoms gauti bet kokiu būdu, įskaitant (tačiau neapsiribojant) jų pardavimą, nuomą arba įkeitimą, draudimas;

i) lėšų įšaldymas – bet kokio lėšų judėjimo, pervedimo, keitimo, naudojimo, galimybės jomis naudotis arba jų tvarkymo pakeičiant jų dydį, sumą, vietą, nuosavybę, valdymą, savybes, paskirtį arba atliekant kitus pakeitimus, kurie leistų lėšas naudoti, įskaitant investicijų portfelio valdymą, draudimas;

j) lėšos – finansinis turtas ir visų rūšių pelnas, įskaitant, bet neapsiribojant: i) grynuosius pinigus, čekius, piniginius reikalavimus, vekselius, pinigines perlaidas ir kitas mokėjimo priemones; ii) indėlius finansų įstaigose arba kituose subjektuose, sąskaitų likučius, skolas ir skolinius įsipareigojimus; iii) viešai ir privačiai parduodamus vertybinius popierius ir skolos dokumentus, įskaitant vertybinius popierius ir akcijas, vertybinių popierių sertifikatus, obligacijas, vekselius, pažymėjimus akcijoms įsigyti nustatytu laiku ir nustatyta kaina, akcinių bendrovių obligacijas ir sutartis dėl išvestinių vertybinių popierių; iv) palūkanas, dividendus arba kitas pajamas iš turto arba turto vertės prieaugio; v) paskolą, užskaitos teisę, garantijas, vykdymo įsipareigojimus arba kitus finansinius įsipareigojimus; vi) akredityvus, važtaraščius, pardavimo sąskaitas; vii) lėšų arba kitų finansinių išteklių nuosavybės teisės patvirtinimo dokumentus;

k) prekės apima gaminius, medžiagas ir įrangą;

l) draudimas – įsipareigojimas, kurį prisiimdamas asmuo arba keletas fizinių ar juridinių asmenų, įvykus draudžiamajam įvykiui, privalo kitam asmeniui arba kitiems asmenims mainais už apmokėjimą atlyginti žalą arba išmokėti išmoką, kaip nustatyta įsipareigojime;

m) perdraudimas – veikla, kuria prisiimama rizika, perduodama draudimo įmonės arba kitos perdraudimo įmonės, arba „Lloyd’s“ draudikų asociacijos atveju – veikla, kai draudimo ar perdraudimo įmonė, išskyrus „Lloyd’s“ draudikų asociaciją, prisiima riziką, perduodamą bet kurio „Lloyd’s“ nario;

n) Sirijos finansų ar kredito įstaiga: i) bet kuri kredito ar finansų įstaiga, kurios buveinė yra Sirijoje, įskaitant Sirijos centrinį banką; ii) bet kuris kredito ir finansų įstaigos, kurios buveinė yra Sirijoje, filialas ar patronuojamoji įmonė, kuriai taikomas 35 straipsnis; iii) bet kuris kredito ar finansų įstaigos, kurios buveinė yra Sirijoje, filialas ar patronuojamoji įmonė, kuriai netaikomas 36 straipsnis; iv) bet kuri kredito ar finansų įstaiga, kurios buveinė ne Sirijoje, tačiau kurią kontroliuoja vienas ar keli asmenys arba subjektai, kurių buveinė yra Sirijoje;

o) Sirijos asmuo, subjektas ar organizacija: i) Sirijos valstybė arba bet kuri jos viešoji institucija; ii) bet kuris Sirijos fizinis asmuo ar jos gyventojas; iii) bet kuris juridinis asmuo, subjektas ar organizacija, turintys registruotąją būstinę Sirijoje; iv) bet kuris juridinis asmuo, subjektas ar organizacija Sirijoje ar už jos ribų, kurį tiesiogiai ar netiesiogiai valdo ar kontroliuoja vienas ar daugiau pirmiau nurodytų asmenų ar organizacijų;

p) techninė pagalba – bet kokia techninė parama, susijusi su remontu, tobulinimu, gamyba, surinkimu, bandymu, technine priežiūra arba su bet kokiu kitu techniniu aptarnavimu, teikiama instrukcijų, konsultacijų, mokymo, darbo žinių arba įgūdžių perdavimo arba konsultavimo paslaugų pavidalu, įskaitant pagalbą žodžiu;

q) Sąjungos teritorija – valstybių narių teritorijos, kurioms Sutartyje nustatytomis sąlygomis taikoma Sutartis, įskaitant jų oro erdvę;

▼M10

r) Sąjungos muitų teritorija – teritorija, kaip apibrėžta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą ( 12 ), 3 straipsnyje.

▼B







II

SKYRIUS

EKSPORTO IR IMPORTO APRIBOJIMAI

▼M16

2 straipsnis

1. Valstybė narė gali uždrausti eksportuoti, parduoti, tiekti ar perduoti asmenims, subjektams ar organizacijoms Sirijoje arba naudojimui Sirijoje kitą nei IA priede arba IX priede išvardyta Sąjungos ar kitos kilmės įrangą, kuri galėtų būti naudojama vidaus represijoms, arba nustatyti reikalavimą turėti tai veiklai leidimą.

2. Valstybė narė gali uždrausti asmenims, subjektams arba organizacijoms Sirijoje arba naudojimui Sirijoje teikti techninę paramą, finansavimą ir finansinę paramą, susijusią su 1 dalyje nurodyta įranga, arba nustatyti reikalavimą turėti tai veiklai leidimą.

2a straipsnis

1. Draudžiama:

a) tiesiogiai ar netiesiogiai parduoti, tiekti, perduoti ar eksportuoti IA priede išvardytą Sąjungos ar kitos kilmės įrangą, prekes ar technologijas, kurios galėtų būti naudojamos vidaus represijoms arba produktams, kurie galėtų būti naudojami vidaus represijoms, gaminti ir prižiūrėti, asmenims, subjektams ar organizacijoms Sirijoje arba naudojimui Sirijoje;

b) sąmoningai ir apgalvotai dalyvauti veikloje, kuria siekiama nesilaikyti arba dėl kurios nesilaikoma a punkte nurodytų draudimų.

2. Nukrypstant nuo 1 dalies, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, suteikti leidimą sudaryti sandorį, susijusį su įranga, prekėmis arba technologijomis, išvardytomis IA priede, jeigu tokia įranga, prekės ar technologijos skirtos naudoti maisto, žemės ūkio, medicinos ar kitoms humanitarinėms reikmėms arba Jungtinių Tautų personalo, Sąjungos ar jos valstybių narių personalo naudai.

▼M17

3. Nukrypstant nuo 1 dalies a punkto, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, leisti IA priede išvardytos įrangos, prekių ar technologijų pardavimą, tiekimą, perdavimą ar eksportą, kuris vykdomas vadovaujantis JT Saugumo Tarybos rezoliucijos 2118 (2013) 10 punktu ir atitinkamais Cheminio ginklo uždraudimo organizacijos (toliau – CGUO) vykdomosios tarybos sprendimais ir atitinka Konvencijos dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (toliau – Cheminio ginklo uždraudimo konvencija) tikslą, bei pasikonsultavus su CGUO.

▼M5

2b straipsnis

1. Reikalaujama išankstinio leidimo tiesiogiai arba netiesiogiai parduoti, tiekti, perduoti arba eksportuoti IX priede išvardytą Sąjungos arba kitos kilmės įrangą, prekes ar technologijas, kurios galėtų būti naudojamos vidaus represijoms arba produktams, kurie galėtų būti naudojami vidaus represijoms, gaminti ir prižiūrėti, asmenims, subjektams arba organizacijoms Sirijoje arba naudojimui Sirijoje.

2. III priede išvardytose interneto svetainėse nurodytos valstybių narių kompetentingos institucijos nesuteikia leidimo parduoti, tiekti, perduoti arba eksportuoti į IX priede išvardytos įrangos, prekių ar technologijų, jeigu jos turi pagrįstų priežasčių nustatyti, kad atitinkama įranga, prekės ir technologijos, kurios yra parduodamos, tiekiamos, perduodamos arba eksportuojamos, yra arba galėtų būti naudojamos vidaus represijoms arba produktams, kurie galėtų būti naudojami vidaus represijoms, gaminti ir prižiūrėti.

3. Leidimą suteikia valstybės narės, kurioje įsisteigęs eksportuotojas, kompetentingos valdžios institucijos, laikydamosi 2009 m. gegužės 5 d. Tarybos reglamento (EB) Nr. 428/2009, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą ( 13 ), 11 straipsnyje nustatytų išsamių taisyklių. Leidimas galioja visoje Sąjungoje.

▼M10

2c straipsnis

1. Taisyklės, kuriomis reglamentuojamas įpareigojimas pateikti išankstinės informacijos, kaip nustatyta Reglamento (EEB) Nr. 2913/92 ir 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92 įgyvendinimo nuostatas ( 14 ), atitinkamose nuostatose dėl bendrųjų deklaracijų ir muitinės deklaracijų, taikomos visoms iš Sąjungos muitų teritorijos į Siriją gabenamoms prekėms.

Tą informaciją teikiantis asmuo ar subjektas pateikia ir leidimus, jei jų reikalaujama pagal šį reglamentą.

▼M16

2. rangos, prekių ar technologijų, kurių tiekimas, pardavimas, perdavimas ar eksportas yra draudžiamas pagal šio reglamento 2a straipsnį, konfiskavimas ir sunaikinimas gali būti vykdomas, laikantis nacionalinės teisės aktų arba kompetentingos institucijos sprendimo, 1 dalyje nurodyto asmens ar subjekto sąskaita, arba, jei tokių išlaidų iš to asmens ar subjekto išieškoti neįmanoma, tos išlaidos, laikantis nacionalinės teisės aktų, gali būti išieškomos iš bet kurio asmens ar subjekto, kuris prisiima atsakomybę gabenti prekes ar įrangą bandant vykdyti neteisėtą tiekimą, pardavimą, perdavimą ar eksportą.

▼M16

2d straipsnis

Valstybė narė gali uždrausti eksportuoti į Siriją dvejopo naudojimo prekes, nurodytas Reglamento (EB) Nr. 428/2009 4 straipsnio 2 dalyje, arba nustatyti reikalavimą turėti tai veiklai leidimą.

▼M5

3 straipsnis

▼M16

1. Draudžiama:

a) asmenims, subjektams arba organizacijoms Sirijoje arba naudojimui Sirijoje tiesiogiai ar netiesiogiai teikti techninę pagalbą arba tarpininkavimo paslaugas, susijusias su IA priede išvardyta įranga, prekėmis arba technologijomis, kurios galėtų būti naudojamos vidaus represijoms ar produktų, kurie galėtų būti naudojami vidaus represijoms, gamybai ir techninei priežiūrai;

b) asmenims, subjektams arba organizacijoms Sirijoje arba naudojimui Sirijoje tiesiogiai ar netiesiogiai teikti finansavimą ar finansinę paramą, susijusią su IA priede išvardytomis prekėmis bei technologijomis, įskaitant visų pirma dotacijas, paskolas ir eksporto kredito draudimą, taip pat draudimą ir perdraudimą, kurie būtų skirti parduoti, tiekti, perduoti ar eksportuoti tokius objektus ar teikti susijusią techninę pagalbą;

c) sąmoningai ir apgalvotai dalyvauti veikloje, kurios tikslas arba poveikis yra išvengti a ir b punktuose nurodytų draudimų.

▼M16 —————

▼M16

3. Nukrypstant nuo 1 dalies, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, suteikti leidimą teikti techninę pagalbą arba tarpininkavimo paslaugas arba finansavimą ar finansinę pagalbą, susijusia su įranga, prekėmis ar technologijomis, išvardytomis IA priede, jeigu įranga, prekės ar technologijos skirtos naudoti maisto, žemės ūkio, medicinos ar kitoms humanitarinėms reikmėms arba Jungtinių Tautų personalo, Sąjungos ar jos valstybių narių personalo naudai.

Apie pagal pirmą pastraipą suteiktus leidimus atitinkama valstybė narė informuoja kitas valstybes nares ir Komisiją per keturias savaites nuo leidimo uteikimo.

▼M7

4. Reikia gauti atitinkamos III priede išvardytose interneto svetainėse nurodytos valstybės narės kompetentingos institucijos išankstinį leidimą siekiant:

a) tiesiogiai ar netiesiogiai teikti techninę pagalbą arba tarpininkavimo paslaugas, susijusias su IX priede išvardyta įranga, prekėmis arba technologijomis, taip pat su tokios įrangos, prekių ir technologijų tiekimu, gamyba, priežiūra ir naudojimu, asmenims, subjektams ar organizacijoms Sirijoje, arba naudojimui Sirijoje;

b) teikti finansavimą arba finansinę paramą, susijusią su IX priede nurodytomis prekėmis ir technologijomis, visų pirma įskaitant dotacijas, paskolas ir eksporto kredito draudimą, taip pat draudimą ir perdraudimą, skirtus tokioms prekėms ir technologijoms parduoti, tiekti, perduoti ar eksportuoti arba susijusiai techninei pagalbai teikti asmenims, subjektams ar organizacijoms Sirijoje, arba naudojimui Sirijoje.

Kompetentingos institucijos nesuteikia leidimo atlikti pirmoje pastraipoje nurodytus sandorius, jeigu jos turi pagrįstų priežasčių nustatyti, kad tais sandoriais yra arba gali būti siekiama prisidėti prie vidaus represijų arba produktų, kurie galėtų būti naudojami vidaus represijoms, gamybos ir priežiūros.

▼M17

5. Nukrypstant nuo 1 dalies a ir b punktų, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, leisti teikti su IA priede išvardyta įranga, prekėmis ar technologijomis susijusią techninę pagalbą, tarpininkavimo paslaugas, finansavimą ar finansinę paramą, kai tokia techninė pagalba, tarpininkavimo paslaugos, finansavimas ar finansinė parama teikiama tokios įrangos, prekių ar technologijų pardavimui, tiekimui, perdavimui ar eksportui, kuris vykdomas vadovaujantis JT Saugumo Tarybos rezoliucijos 2118 (2013) 10 punktu bei atitinkamais CGUO vykdomosios tarybos sprendimais ir atitinka Cheminio ginklo uždraudimo konvencijos tikslą, bei pasikonsultavus su CGUO.

▼M13

3a straipsnis

Draudžiama:

a) tiesiogiai ar netiesiogiai teikti finansavimą ar finansinę paramą, susijusią su prekėmis ir technologija, išvardytais Bendrajame karinės įrangos sąraše, įskaitant išvestines finansines priemones, taip pat draudimo ir perdraudimo ir tarpininkavimo paslaugas, susijusias su tokių objektų pirkimo, importo ar transporto draudimu ir perdraudimu, jei jų kilmės šalis yra Sirija ar jei jie yra eksportuojami iš Sirijos į bet kurią kitą šalį;

b) sąmoningai ar apgalvotai dalyvauti veikloje, kuria siekiama nesilaikyti arba dėl kurios nesilaikoma a punkte nurodytų draudimų.

▼M17

3b straipsnis

3a straipsnis netaikomas finansavimo ar finansinės paramos teikimui, įskaitant išvestines finansines priemones, taip pat draudimo bei perdraudimo ir tarpininkavimo paslaugoms, susijusioms su Bendrajame karinės įrangos sąraše išvardytų prekių ir technologijų, jei jų kilmės šalis yra Sirija ar jos yra eksportuojamos iš Sirijos į bet kurią kitą šalį, importo ar transportavimo, kuris vykdomas vadovaujantis JT Saugumo Tarybos rezoliucijos 2118 (2013) 10 punktu bei atitinkamais CGUO vykdomosios tarybos sprendimais ir atitinka Cheminio ginklo uždraudimo konvencijos tikslą, draudimu ir perdraudimu.

▼B

4 straipsnis

1. Draudžiama tiesiogiai arba netiesiogiai parduoti, tiekti, perduoti arba eksportuoti V priede išvardytą Sąjungos ar kitokios kilmės įrangą, technologijas arba programinę įrangą asmenims, subjektams arba organizacijoms Sirijoje arba naudojimui Sirijoje, nebent atitinkamos valstybės narės kompetentinga institucija, nurodyta III priede išvardytose interneto svetainėse, iš anksto suteikė leidimą.

2. Valstybių narių kompetentingos institucijos, nurodytos III priede išvardytose interneto svetainėse, nesuteikia leidimo pagal 1 dalį, jeigu jos turi pagrįstų priežasčių nustatyti, kad tokia įranga, technologijos arba programinė įranga, Sirijos režimo arba jo vardu iš esmės būtų naudojama Sirijoje interneto arba telefoniniam ryšiui stebėti arba jį perimti.

3. V priede išvardyta tik ta įranga, technologijos arba programinė įranga, kuri gali būti naudojama interneto arba telefoniniam ryšiui stebėti arba jį perimti.

4. Atitinkamos valstybės narės informuoja kitas valstybes nares ir Komisiją apie bet kokį leidimą, suteiktą pagal šį straipsnį, per keturias savaites nuo tokio leidimo suteikimo.

5 straipsnis

1. Draudžiama:

a) tiesiogiai arba netiesiogiai asmenims, subjektams arba organizacijoms Sirijoje arba naudojimui Sirijoje teikti techninę pagalbą arba tarpininkavimo paslaugas, susijusias su V priede išvardyta įranga, technologijos ir programine įranga arba su V priede nurodytos įrangos ar technologijų tiekimu, gamyba, priežiūra ar naudojimu, arba su V priede nurodytos programinės įrangos tiekimu, diegimu, eksploatavimu ar atnaujinimu;

b) tiesiogiai arba netiesiogiai asmenims, subjektams arba organizacijoms Sirijoje arba naudojimui Sirijoje teikti finansavimą arba finansinę paramą, susijusią su V priede nurodyta įranga, technologijomis ir programine įranga;

c) teikti Sirijos valstybei, jos Vyriausybei, jos viešosioms įstaigoms, korporacijoms ir agentūroms ar bet kuriam asmeniui ar subjektui veikiančiam jų vardu ar jiems vadovaujant bet kokias telekomunikacijų arba interneto ryšio stebėjimo arba perimties paslaugas, iš kurių gaunama tiesioginė arba netiesioginė nauda; ir

d) sąmoningai ir apgalvotai dalyvauti veikloje, kurios tikslas arba poveikis yra apeiti a, b ir c punktuose nurodytus draudimus;

nebent atitinkamos valstybės narės kompetentinga institucija, nurodyta III priede išvardytose interneto svetainėse, iš anksto suteikė leidimą, remdamasi 4 straipsnio 2 dalimi.

2. 1 dalies c punkte „telekomunikacijų arba interneto ryšio stebėjimo arba perėmimo paslaugos“ reiškia paslaugas, kurios suteikia galimybę, ypač naudojantis V priede nurodyta įranga, technologijomis ar programine įranga, gauti prieigą prie asmens gaunamų ir išsiunčiamų telekomunikacijų bei su skambučiais susijusių duomenų ir juos perduoti siekiant tuos duomenis išgauti, iššifruoti, įrašyti, tvarkyti, analizuoti ir saugoti arba vykdyti kitą su jais susijusią veiklą.

6 straipsnis

Draudžiama:

a) importuoti į Sąjungą žalią naftą ar naftos produktus, jei: i) jų kilmės šalis Sirija; arba ii) jie eksportuoti iš Sirijos;

b) pirkti žalią naftą ar naftos produktus, kurie yra Sirijoje arba kurių kilmės šalis Sirija;

c) vežti žalią naftą ar naftos produktus, jei jų kilmės šalis Sirija arba jei jie eksportuojami iš Sirijos į bet kurią kitą šalį;

d) teikti tiesioginę ar netiesioginę finansavimo ar finansinę pagalbą, įskaitant išvestines finansines priemones, taip pat draudimo ir perdraudimo paslaugas, susijusias su a, b ir c punktuose nurodytais draudimais; ir

e) sąmoningai ir apgalvotai dalyvauti veikloje, kurios tikslas arba rezultatas yra tiesioginis ar netiesioginis a, b, c arba d punktuose nurodytų draudimų nesilaikymas.

▼M16

6a straipsnis

1. Nukrypstant nuo 6 straipsnio, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, suteikti leidimą importuoti, pirkti arba vežti žalią naftą ar naftos produktus arba teikti su tuo susijusį finansavimą ar finansinę pagalbą, įskaitant išvestines finansines priemones, taip pat draudimą ir perdraudimą, jei laikomasi šių sąlygų:

a) remdamasi turima informacija, įskaitant leidimo prašančio asmens, subjekto ar organizacijos pateiktą informaciją, kompetentinga institucija nustatė, jog yra pagrįsta daryti išvadą, kad: i) atitinkama veikla skirta teikti pagalbą Sirijos civiliams gyventojams, visų pirma siekiant patenkinti humanitarines reikmes, padėti teikiant pagrindines paslaugas, atstatant arba atkuriant ūkinę veiklą, ar įgyvendinti kitus civilinius tikslus; ii) dėl atitinkamos veiklos lėšos ar ekonominiai ištekliai nėra tiesiogiai ar netiesiogiai atiduodami naudotis 14 straipsnyje nurodytiems asmenims, subjektams arba organizacijoms ar jų naudai; iii) atitinkama veikla nepažeidžiami jokie šiame reglamente nustatyti raudimai;

b) atitinkama valstybė narė iš anksto konsultavosi su Nacionalinės Sirijos revoliucijos ir opozicinių jėgų koalicijos paskirtu asmeniu, subjektu ar organizacija dėl, inter alia: i) kompetentingos institucijos atlikto nustatymo pagal a punkto i ir ii apunkčius; ii) turėjimo informacijos, nurodančios, kad dėl atitinkamos veiklos lėšos ar ekonominiai ištekliai galėtų būti tiesiogiai ar netiesiogiai atiduodami naudotis 2001 m. gruodžio 27 d. Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu ( 15 ) 2 straipsnyje arba 2002 m. gegužės 27 d. Reglamento (EB) Nr. 881/2002, nustatančio tam tikras specialias ribojančias priemones, taikomas tam tikriems asmenims ir subjektams, susijusiems su Al-Qaida tinklu ( 16 ), 2 straipsnyje nurodytam asmeniui, subjektui arba organizacijai ar jų naudai; ir Nacionalinės Sirijos revoliucijos ir opozicinių jėgų koalicijos paskirtas asmuo, subjektas ar organizacija savo nuomonę pateikė atitinkamai valstybei narei.

c) Jeigu Nacionalinės Sirijos revoliucijos ir opozicinių jėgų koalicijos paskirto asmens, subjekto ar organizacijos nuomonė nebuvo gauta per 30 dienų po to, kai jiems buvo pateiktas prašymas, kompetentinga institucija gali priimti sprendimą dėl to, ar išduoti leidimą.

2. Taikydama 1 dalies a ir b punktuose nustatytas sąlygas, kompetentinga institucija reikalauja adekvačios informacijos dėl suteikto leidimo naudojimo, įskaitant informaciją apie kitas sandorio šalis.

3. Atitinkama valstybė narė per dvi savaites informuoja kitas valstybes nares ir Komisiją apie bet kokį pagal šį straipsnį suteiktą leidimą.

▼B

7 straipsnis

6 straipsnyje nustatyti draudimai netaikomi:

a) įsipareigojimo, numatyto anksčiau nei 2011 m. rugsėjo 2 d. sudarytose sutartyse, vykdymui 2011 m. lapkričio 15 d. arba iki tos dienos, jei fizinis ar juridinis asmuo, subjektas arba organizacija, siekiantys vykdyti susijusį įsipareigojimą, bent prieš septynias darbo dienas praneša apie veiklą arba sandorį valstybės narės, kurioje yra įsisteigę, kompetentingai institucijai, kaip nurodyta III priede nurodytose interneto svetainėse; arba

b) žalios naftos ar naftos produktų, kurie eksportuoti iš Sirijos iki 2011 m. rugsėjo 2 d. arba kurie pagal a punktą eksportuoti 2011 m. lapkričio 15 d. arba iki tos dienos, pirkimui.

8 straipsnis

1. Draudžiama tiesiogiai arba netiesiogiai bet kuriems Sirijos asmenims, subjektams ar organizacijoms parduoti, tiekti, perduoti arba eksportuoti VI priede nurodytą įrangą arba technologijas, arba jeigu jos skirtos naudoti Sirijoje.

2. Į VI priedą įtraukiama įranga ir technologijos, skirtos šiems naftos ir dujų pramonės pagrindiniams sektoriams Sirijoje:

a) žalios naftos ir gamtinių dujų žvalgymas;

b) žalios naftos ir gamtinių dujų gavyba;

c) perdirbimas;

d) gamtinių dujų skystinimas.

3. Į VI priedą neįtraukiamos bendrajame karinės įrangos sąraše išvardytos prekės.

9 straipsnis

Draudžiama:

a) tiesiogiai arba netiesiogiai Sirijos asmenims, subjektams ar organizacijoms arba naudojimui Sirijoje ►C3 teikti techninę pagalbą arba tarpininkavimo paslaugas, susijusias su VI priede išvardyta svarbiausia įranga bei technologijomis arba su VI priede nurodytų prekių tiekimu, gamyba, priežiūra ir naudojimu; ◄

b) tiesiogiai ar netiesiogiai Sirijos asmenims, subjektams arba organizacijoms arba naudojimui Sirijoje teikti finansavimą arba finansinę paramą, susijusią su VI priede nurodyta įranga ir technologijomis, ir

c) sąmoningai ir apgalvotai dalyvauti bet kurioje veikloje, kurios tikslas arba poveikis išvengti a arba b punkte nurodytų draudimų.

▼M16

9a straipsnis

1. Nukrypstant nuo 8 ir 9 straipsnių, III priede išvardytose interneto svetainėse nurodytos valstybių narių kompetentingos institucijos gali, tokiomis sąlygomis, kurias jos laiko tinkamomis, suteikti leidimą parduoti, tiekti, perduoti arba eksportuoti pagrindinę įrangą arba technologijas, išvardytas VI priede, arba teikti susijusią techninę pagalbą arba tarpininkavimo paslaugas arba finansavimą ar finansinę pagalbą, jei laikomasi šių sąlygų:

a) remdamasi turima informacija, įskaitant leidimo prašančio asmens, subjekto ar organizacijos pateiktą informaciją, kompetentinga institucija nustatė, jog yra pagrįsta daryti išvadą, kad: i) atitinkama veikla skirta teikti pagalbą Sirijos civiliams gyventojams, visų pirma siekiant patenkinti humanitarines reikmes, padėti teikiant pagrindines paslaugas, atstatant arba atkuriant ūkinę veiklą, ar įgyvendinti kitus civilinius tikslus; ii) dėl atitinkamos veiklos lėšos ar ekonominiai ištekliainėra tiesiogiai ar netiesiogiai atiduodami naudotis 14 straipsnyje nurodytiems asmenims, subjektams arba organizacijoms ar jų naudai; iii) atitinkama veikla nepažeidžiami jokie šiame reglamente nustatyti draudimai;

b) atitinkama valstybė narė iš anksto konsultavosi su Nacionalinės Sirijos revoliucijos ir opozicinių jėgų koalicijos paskirtu asmeniu, subjektu ar organizacija dėl, inter alia: i) kompetentingos institucijos atlikto nustatymo pagal a punkto i ir ii papunkčius; ii) turėjimo informacijos, nurodančios, kad dėl atitinkamos veiklos lėšos ar ekonominiai ištekliai galėtų būti tiesiogiai ar netiesiogiai atiduodami naudotis Reglamento (EB) Nr. 2580/2001 2 straipsnyje arba Reglamento (EB) Nr. 881/2002 2 straipsnyje nurodytam asmeniui, subjektui arba organizacijai ar jų naudai; ir Nacionalinės Sirijos revoliucijos ir opozicinių jėgų koalicijos paskirtas asmuo, subjektas ar organizacija savo nuomonę pateikė atitinkamai valstybei narei.

c) Jeigu Nacionalinės Sirijos revoliucijos ir opozicinių jėgų koalicijos paskirto asmens, subjekto ar organizacijos nuomonė nebuvo gauta per 30 dienų po to, kai jiems buvo pateiktas prašymas, kompetentinga institucija gali priimti sprendimą dėl to, ar išduoti leidimą.

2. Taikydama 1 dalies a ir b punktuose nustatytas sąlygas, kompetentinga institucija reikalauja adekvačios informacijos dėl suteikto leidimo naudojimo, įskaitant informaciją apie siuntos galutinį vartotoją ir galutinę paskirties vietą.

3. Atitinkama valstybė narė per dvi savaites informuoja kitas valstybes nares ir Komisiją apie bet kokį pagal šį straipsnį suteiktą leidimą.

▼B

10 straipsnis

1. 8 ir 9 straipsniuose nustatyti draudimai netaikomi įsipareigojimų pagal sutartį, dėl kurios sudarymo priimamas spendimas arba kuri sudaroma iki 2012 m. sausio 19 d., vykdymui, jeigu asmuo arba subjektas, siekiantis, kad jam būtų taikomas šis straipsnis, apie tai iš anksto bent prieš 21 kalendorinių dienų pranešė valstybės narės, kurioje jis įsikūręs, kompetentingai institucijai, nurodytai III priede išvardytose interneto svetainėse.

2. Šiame straipsnyje sprendimas sudaryti sutartį su asmeniu arba subjektu patvirtinamas, kai, užbaigus oficialų viešųjų pirkimų procesą, kita Susitariančioji Šalis tam asmeniui arba subjektui pateikia rašytinį patvirtinimą apie teisę sudaryti sutartį.

11 straipsnis

Draudžiama tiesiogiai ar netiesiogiai Sirijos centriniam bankui parduoti, tiekti, pervesti ar eksportuoti naujus Sąjungoje spausdintus Sirijos valiutos banknotus ir Sąjungoje kaltas Sirijos monetas.

▼M2

11a straipsnis

1. Draudžiama:

a) tiesiogiai arba netiesiogiai Sirijos Vyriausybei, jos viešosioms įstaigoms, korporacijoms ir agentūroms, Sirijos centriniam bankui, bet kuriam jų vardu ar jiems vadovaujant veikiančiam asmeniui, subjektui ar organizacijai arba bet kuriam jiems nuosavybės teise priklausančiam arba jų kontroliuojamam subjektui ar organizacijai parduoti, tiekti, perduoti arba eksportuoti VIII priede nurodytą Sąjungos arba kitokios kilmės auksą, tauriuosius metalus ir deimantus;

b) tiesiogiai arba netiesiogiai iš Sirijos Vyriausybės, jos viešųjų įstaigų, korporacijų ir agentūrų, Sirijos centrinio banko ir bet kurio jų vardu ar jiems vadovaujant veikiančio asmens, subjekto ar organizacijos arba bet kurio jiems nuosavybės teise priklausančio arba jų kontroliuojamo subjekto ar organizacijos pirkti, importuoti arba gabenti VIII priede nurodytą Sirijos arba kitokios kilmės auksą, tauriuosius metalus ir deimantus; ir

c) tiesiogiai arba netiesiogiai Sirijos Vyriausybei, jos viešosioms įstaigoms, korporacijoms ir agentūroms, Sirijos centriniam bankui ir bet kuriam jų vardu ar jiems vadovaujant veikiančiam asmeniui, subjektui ar organizacijai arba bet kuriam jiems nuosavybės teise priklausančiam arba jų kontroliuojamam subjektui ar organizacijai teikti techninę paramą arba tarpininkavimo paslaugas, finansavimą ar finansinę paramą, susijusią su a ir b punktuose nurodytomis prekėmis.

2. Į VIII priedą įtraukiamas auksas, taurieji metalai ir deimantai, kuriems taikomi 1 dalyje nurodyti draudimai.

▼M5

11b straipsnis

1. Draudžiama:

a) tiesiogiai ar netiesiogiai parduoti, tiekti, perduoti ar eksportuoti X priede išvardytas prabangos prekes Sirijai;

b) sąmoningai ir apgalvotai dalyvauti veikloje, kuria tiesiogiai arba netiesiogiai siekiama nesilaikyti arba dėl kurios nesilaikoma a punkte nurodyto draudimo.

2. Nukrypstant nuo 1 dalies a punkto, jame nurodytas draudimas netaikomas asmeninio naudojimo nekomercinės paskirties prekėms, esančioms keleivių bagaže.

▼M17

11c straipsnis

1. Draudžiama importuoti, eksportuoti, perduoti Sirijos kultūros vertybes ir kitas archeologinę, istorinę, kultūrinę, nepaprastą mokslinę ar religinę svarbą turinčias prekes, įskaitant tas, kurios yra išvardytos XI priede, arba teikti su jų importu, eksportu ar perdavimu susijusias tarpininkavimo paslaugas, kai yra pagrįstų priežasčių įtarti, kad prekės buvo išvežtos iš Sirijos be teisėto savininko leidimo ar buvo išvežtos pažeidžiant Sirijos įstatymus arba tarptautinę teisę, ypač jeigu prekės yra neatsiejama visuomeninių kolekcijų, išvardytų Sirijos muziejų, archyvų ar bibliotekų saugomų kolekcijų aprašuose, arba Sirijos religinių institucijų aprašuose, dalis.

2. 1 dalyje nurodytas draudimas netaikomas, jeigu įrodoma, kad:

a) prekės iš Sirijos buvo eksportuotos iki 2011 m. gegužės 9 d. arba

b) prekės yra saugiai grąžinamos jų teisėtiems savininkams Sirijoje.

▼B







III

SKYRIUS

APRIBOJIMAI DALYVAUTI INFRASTRUKTŪROS PROJEKTUOSE

12 straipsnis

▼M10

1. Draudžiama:

a) parduoti, tiekti, perduoti ar eksportuoti VII priede išvardytą įrangą ar technologijas, naudojamas naujos elektros energijos gamybos infrastruktūros statyboms ar įrengimui Sirijoje;

b) tiesiogiai arba netiesiogiai teikti techninę pagalbą, finansavimą ar finansinę pagalbą, įskaitant finansų išvestines priemones, draudimo arba perdraudimo paslaugas, susijusią su bet kokiu a punkte nurodytu projektu.

▼B

2. Šis draudimas netaikomas vykdant įsipareigojimus pagal sutartį ar susitarimą, sudarytą iki 2012 m. sausio 19 d., jeigu asmuo arba subjektas, siekiantis, kad jam būtų taikomas šis straipsnis, apie tai iš anksto bent prieš 21 kalendorinių dienų pranešė valstybės narės, kurioje jis įsikūręs, kompetentingai institucijai, nurodytai III priede išvardytose interneto svetainėse.







IV

SKYRIUS

TAM TIKRŲ ĮMONIŲ FINANSAVIMO APRIBOJIMAI

13 straipsnis

1. Draudžiama:

a) suteikti finansinę paskolą ar kreditą 2 dalyje nurodytam Sirijos asmeniui, subjektui ar organizacijai;

b) įsigyti arba padidinti 2 dalyje nurodyto Sirijos asmens, subjekto ar organizacijos kapitalo dalį;

c) steigti bendras įmones su 2 dalyje nurodytu Sirijos asmeniu, subjektu ar organizacija;

d) sąmoningai ir apgalvotai dalyvauti veikloje, kurios tikslas arba rezultatas yra a, b arba c punktuose nurodytų draudimų nesilaikymas.

2. 1 dalyje nurodyti draudimai taikomi Sirijos asmenims, subjektams ar organizacijoms, užsiimantiems:

a) žalios naftos žvalgymu, gavyba arba perdirbimu; arba

b) naujų elektros energijos gamybos elektrinių statybomis.

3. Tik 2 dalyje vartojamų sąvokų apibrėžtys:

a) žalios naftos žvalgymas – žalios naftos išteklių žvalgymas, tyrimas ir valdymas, taip pat su tokiais ištekliais susijusių geologinių paslaugų teikimas;

b) perdirbimas – naftos apdorojimas, kondicionavimas ar paruošimas galutiniam kuro pardavimui.

4. 1 dalyje nustatytais draudimais:

a) nedaromas poveikis vykdymui įsipareigojimo, kylančio iš sutarčių ar susitarimų, susijusių su: i) žalios naftos žvalgymu, gavyba arba perdirbimu ir sudarytų iki 2011 m. rugsėjo 23 d.; ii) naujos elektros energijos gamybos infrastruktūros statybomis ar įrengimu ir sudarytų iki 2012 m. sausio 19 d.

b) netrukdoma padidinti kapitalo dalį, susijusią su: i) žalios naftos žvalgymu, gavyba arba perdirbimu, jeigu dėl tokio padidinimo įsipareigota iki 2011 m. rugsėjo 23 d. sudarytame susitarime; ii) naujos elektros energijos gamybos infrastruktūros statybomis ar įrengimu, jeigu dėl tokio padidinimo įsipareigota iki 2012 m. sausio 19 d. sudarytame susitarime.

▼M16

13a straipsnis

1. Nukrypstant nuo 13 straipsnio 1 dalies, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, suteikti leidimą teikti bet kokias finansines paskolas ar kreditus, įsigyti arba padidinti kapitalo dalį arba steigti bet kokias bendras įmones su Sirijos asmenimis, subjektais arba organizacijomis, nurodytais 13 straipsnio 2 dalies a punkte, jei laikomasi šių sąlygų:

a) remdamasi turima informacija, įskaitant leidimo prašančio asmens, subjekto ar organizacijos pateiktą informaciją, kompetentinga institucija nustatė, jog yra pagrįsta daryti išvadą, kad: i) atitinkama veikla skirta teikti pagalbą Sirijos civiliams gyventojams, visų pirma siekiant patenkinti humanitarines reikmes, padėti teikiant pagrindines paslaugas, atstatant arba atkuriant ūkinę veiklą, ar įgyvendinti kitus civilinius tikslus; ii) dėl atitinkamos veiklos lėšos ar ekonominiai ištekliai nėra tiesiogiai ar netiesiogiai atiduodami naudotis 14 straipsnyje nurodytiems asmenims, subjektams arba organizacijoms ar jų naudai; iii) atitinkama veikla nepažeidžiami jokie šiame reglamente nustatyti draudimai;

b) atitinkama valstybė narė iš anksto konsultavosi su Nacionalinės Sirijos revoliucijos ir opozicinių jėgų koalicijos paskirtu asmeniu, subjektu ar organizacija dėl, inter alia: i) kompetentingos institucijos atlikto nustatymo pagal a punkto i ir ii papunkčius; ii) turėjimo informacijos, nurodančios, kad dėl atitinkamos veiklos lėšos ar ekonominiai ištekliai galėtų būti tiesiogiai ar netiesiogiai atiduodami naudotis Reglamento (EB) Nr. 2580/2001 2 straipsnyje arba Reglamento (EB) Nr. 881/2002 2 straipsnyje nurodytam asmeniui, subjektui arba organizacijai ar jų naudai; ir Nacionalinės Sirijos revoliucijos ir opozicinių jėgų koalicijos paskirtas asmuo, subjektas ar organizacija savo nuomonę pateikė atitinkamai valstybei narei.

c) Jeigu Nacionalinės Sirijos revoliucijos ir opozicinių jėgų koalicijos paskirto asmens, subjekto ar organizacijos nuomonė nebuvo gauta per 30 dienų po to, kai jiems buvo pateiktas prašymas, kompetentinga institucija gali priimti sprendimą dėl to, ar išduoti leidimą.

2. Taikydama 1 dalies a ir b punktuose nustatytas sąlygas, kompetentinga institucija reikalauja adekvačios informacijos dėl suteikto leidimo naudojimo, įskaitant informaciją apie sandorio tikslą ir kitas jo šalis.

3. Atitinkama valstybė narė per dvi savaites informuoja kitas valstybes nares ir Komisiją apie bet kokį pagal šį straipsnį suteiktą leidimą.

▼B







V

SKYRIUS

LĖŠŲ IR EKONOMINIŲ IŠTEKLIŲ ĮŠALDYMAS

14 straipsnis

1. Įšaldomos visos II ir IIa prieduose išvardytiems fiziniams ar juridiniams asmenims, subjektams ir organizacijoms priklausančios, jų nuosavybe esančios, jų valdomos arba kontroliuojamos lėšos ir ekonominiai ištekliai.

2. II ir IIa prieduose išvardytiems fiziniams ar juridiniams asmenims, subjektams ar organizacijoms arba jų naudai draudžiama tiesiogiai ar netiesiogiai leisti naudotis lėšomis ar ekonominiais ištekliais.

3. Draudžiama sąmoningai ir apgalvotai dalyvauti veikloje, kuria tiesiogiai ar netiesiogiai siekiama nesilaikyti arba dėl kurios tiesiogiai ar netiesiogiai nesilaikoma 1 ir 2 dalyse nurodytų priemonių.

15 straipsnis

1. II ir IIa prieduose pateikiama tokia informacija:

a) Į II priedo sąrašą įtraukiami fiziniai arba juridiniai asmenys, subjektai ir organizacijos, kuriuos pagal Sprendimo 2011/782/BUSP 19 straipsnio 1 dalį Taryba nustatė esant asmenimis arba subjektais, atsakingais už smurtines represijas prieš civilius gyventojus Sirijoje, asmenys ir subjektai, kuriuos remia režimas arba kurie jį remia, ir su jais susiję asmenys ir subjektai, taip pat su jais susiję fiziniai asmenys ir subjektai, kuriems netaikomas šio reglamento 21 straipsnis;

b) Į IIa priedo sąrašą įtraukiami subjektai, kuriuos pagal Sprendimo 2011/782/BUSP 19 straipsnio 1 dalį Taryba nustatė esant subjektais, susijusiais su asmenimis arba subjektais, atsakingais už smurtines represijas prieš civilius gyventojus Sirijoje, arba su asmenimis arba subjektais, pasinaudojančiais režimu ar jį remiančiais, kuriems netaikomas šio reglamento 21 straipsnis.

2. II ir II a prieduose nurodomos atitinkamų asmenų, subjektų ir organizacijų įtraukimo į sąrašą priežastys.

3. II ir IIa prieduose taip pat išdėstoma atitinkamų fizinių ar juridinių asmenų, subjektų ir organizacijų tapatybei nustatyti būtina informacija, jei jos turima. Dėl fizinių asmenų gali būti pateikiama tokia informacija: vardas, pavardė, įskaitant slapyvardžius, informacija apie gimimo datą ir vietą, pilietybė, paso ir asmens tapatybės kortelės numeriai, lytis, adresas, jei žinomas, bei pareigos ar profesija. Teikiant informaciją apie juridinius asmenis, subjektus ir organizacijas gali būti nurodomas pavadinimas, registracijos vieta ir data, registracijos numeris ir veiklos vykdymo vieta.

▼M13

16 straipsnis

Nukrypdamos nuo 14 straipsnio, III priede išvardytose interneto svetainėse nurodytos valstybių narių kompetentingos institucijos gali leisti nutraukti tam tikrų įšaldytų lėšų ar ekonominių išteklių įšaldymą arba leisti naudotis tam tikromis lėšomis ar ekonominiais ištekliais tokiomis sąlygomis, kurias šios institucijos laiko tinkamomis, nustačiusios, kad šios lėšos ar ekonominiai ištekliai yra:

a) būtini siekiant patenkinti būtiniausius II ir IIa prieduose išvardytų fizinių ir juridinių asmenų ar organizacijų poreikius ir tokių fizinių asmenų išlaikomų šeimos narių būtiniausius poreikius, įskaitant mokėjimus už maisto produktus, nuomą arba hipoteką, vaistus ir medicininį gydymą, mokesčius, draudimo įmokas ir komunalines paslaugas;

b) skirti tik pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti;

c) skirti tik mokesčiams arba aptarnavimo mokesčiams už kasdieninį įšaldytų lėšų arba ekonominių išteklių laikymą ar tvarkymą sumokėti;

d) reikalingi ypatingoms išlaidoms, jei atitinkama kompetentinga institucija kitų valstybių narių kompetentingoms institucijoms ir Komisijai ne vėliau kaip prieš dvi savaites iki leidimo suteikimo yra pranešusi motyvus, dėl kurių, jos nuomone, konkretus leidimas turėtų būti suteiktas;

e) mokėtini į diplomatinės ar konsulinės atstovybės arba tarptautinės organizacijos, kuri pagal tarptautinę teisę naudojasi imunitetais, sąskaitą arba iš jos, tiek, kiek tie mokėjimai skirti naudoti oficialiais diplomatinės arba konsulinės atstovybės arba tarptautinės organizacijos tikslais;

▼M17

f) reikalingi humanitariniais tikslais, pavyzdžiui, teikiant pagalbą, įskaitant medicinos priemones, maisto produktus, humanitarinius darbuotojus ir susijusią pagalbą, arba sudarant palankesnes sąlygas tokiai pagalbai teikti, ir jeigu įšaldytų lėšų ar ekonominių išteklių įšaldymo nutraukimo atveju lėšos ar ekonominiai ištekliai yra perduodami JT siekiant suteikti pagalbą Sirijai arba sudaryti palankesnes sąlygas tokiai pagalbai teikti pagal humanitarinės pagalbos teikimo Sirijai planą (SHARP);

▼M13

g) būtini žmonių saugumui ir aplinkos apsaugai užtikrinti;

▼M17

h) reikalingi vykdant evakuaciją iš Sirijos.

▼M13

Atitinkama valstybė narė informuoja kitas valstybes nares ir Komisiją apie bet kokį pagal šį straipsnį suteiktą leidimą per keturias savaites nuo leidimo suteikimo.

▼M17

16a straipsnis

1. Tarybos reglamente (ES) Nr. 1332/2013 ( 17 ) numatyti 16 straipsnio pirmos pastraipos f punkto pakeitimai nedaro poveikio leidimams, kurie buvo suteikti anksčiau nei 2013 m. gruodžio 15 d. pagal 16 straipsnio pirmos pastraipos f punktą.

2. Laikoma, kad prašymai dėl leidimų pagal 16 straipsnio pirmos pastraipos f punktą, pateikti anksčiau nei 2013 m. gruodžio 15 d., yra atsiimti, išskyrus atvejus, kai asmuo, subjektas ar organizacija patvirtina savo ketinimą neatsiimti prašymo po tos dienos.

▼B

17 straipsnis

Nukrypdamos nuo 14 straipsnio, III priede išvardytose interneto svetainėse nurodytos valstybių narių kompetentingos institucijos gali leisti nutraukti tam tikrų įšaldytų lėšų ar ekonominių išteklių įšaldymą arba leisti naudotis tam tikromis lėšomis ar ekonominiais ištekliais tokiomis sąlygomis, kurias šios institucijos laiko tinkamomis, nustačiusios, kad tokių lėšų ar ekonominių išteklių suteikimas yra būtinas Sirijos civilių gyventojų esminiams energijos poreikiams tenkinti, jei atitinkama kompetentinga institucija kitų valstybių narių kompetentingoms institucijoms ir Komisijai ne vėliau kaip prieš keturias savaites iki leidimo suteikimo yra pranešusi kiekvienos tiekimo sutarties motyvus, dėl kurių, jos nuomone, konkretus leidimas turėtų būti suteiktas.

▼M13

18 straipsnis

1. Nukrypdamos nuo 14 straipsnio, III priede išvardytose interneto svetainėse nurodytos kompetentingos valstybių narių institucijos gali leisti nutraukti tam tikrų lėšų arba ekonominių išteklių įšaldymą, jei laikomasi šių sąlygų:

a) dėl lėšų ar ekonominių išteklių yra arbitražo sprendimas, priimtas iki tos dienos, kurią 14 straipsnyje nurodytas fizinis ar juridinis asmuo, subjektas ar organizacija buvo įtraukti į II arba IIa priedą, arba iki tos dienos arba vėliau dėl tų lėšų ar ekonominių išteklių Sąjungoje priimtas teismo arba administracinis sprendimas arba priimtas teismo sprendimas, vykdytinas atitinkamoje valstybėje narėje;

b) lėšos ar ekonominiai ištekliai bus išimtinai naudojami tik reikalavimams, kurie yra garantuoti tokiu sprendimu arba kurie yra pripažinti teisėtais tokiame sprendime, patenkinti, neperžengiant ribų, nustatytų taikomais įstatymais ir kitais teisės aktais, reglamentuojančiais tokius reikalavimus pateikiančių asmenų teises;

c) sprendimas nėra II arba IIa priede nurodyto fizinio arba juridinio asmens, subjekto arba organizacijos naudai;

d) sprendimo pripažinimas neprieštarauja atitinkamos valstybės narės viešajai tvarkai.

2. Atitinkama valstybė narė informuoja kitas valstybes nares ir Komisiją apie bet kokį pagal šį straipsnį suteiktą leidimą.

▼B

19 straipsnis

1. 14 straipsnio 2 dalis netaikoma įšaldytų sąskaitų papildymui:

a) palūkanomis arba kitomis dėl šių sąskaitų atsirandančiomis pajamomis,

b) mokėjimams pagal sutartis, susitarimus ar įsipareigojimus, kurie buvo sudaryti arba atsirado iki tos dienos, kurią sąskaitai buvo pradėtas taikyti šis reglamentas; arba

▼M13

c) mokėjimams pagal valstybėje narėje priimtus ar atitinkamoje valstybėje narėje vykdytinus teismo, administracinius ar arbitražo sprendimus,

▼B

jei visos tokios palūkanos, kitos pajamos ir mokėjimai įšaldyti pagal 14 straipsnio 1 dalį.

2. 14 straipsnio 2 dalimi Sąjungos finansų ar kredito įstaigoms nedraudžiama kredituoti įšaldytų sąskaitų gavus lėšas, pervestas į sąraše nurodyto fizinio ar juridinio asmens, subjekto arba organizacijos sąskaitą, jeigu visi tokių sąskaitų papildymai taip pat bus įšaldyti. Finansų arba kredito įstaiga apie visas tokias operacijas nedelsdama praneša atitinkamai kompetentingai institucijai.

20 straipsnis

Nukrypdamos nuo 14 straipsnio ir su sąlyga, kad II arba IIa prieduose nurodytas asmuo, subjektas ar organizacija turi atlikti mokėjimą pagal sutartį arba susitarimą, kurį atitinkamas asmuo, subjektas ar organizacija sudarė, arba įsipareigojimą, kuris tam asmeniui, subjektui ar organizacijai nustatytas iki atitinkamo asmens, subjekto ar organizacijos įtraukimo į sąrašą dienos, III priede pateiktame interneto svetainių sąraše nurodytos valstybių narių kompetentingos institucijos tokiomis sąlygomis, kurias jos laiko tinkamomis, gali leisti nutraukti tam tikrų lėšų arba ekonominių išteklių įšaldymą, jei 14 straipsnyje nurodytas asmuo arba subjektas nei tiesiogiai, nei netiesiogiai negauna mokėjimo.

▼M10

20a straipsnis

Nukrypstant nuo 14 straipsnio, III priede išvardytose interneto svetainėse nurodytos valstybių narių kompetentingos institucijos gali jų nustatytomis sąlygomis leisti lėšų ar ekonominių išteklių pervedimą, kurį atlieka II arba IIa priede nurodytas finansų subjektas arba kuris atliekamas per jį, jei toks pervedimas susijęs su II arba IIa priede nenurodyto asmens ar subjekto mokėjimu ryšium su finansinės paramos Sirijos piliečiams, kurie studijuoja, dalyvauja profesiniuose mokymuose ar akademiniuose moksliniuose tyrimuose Sąjungoje, teikimu, su sąlyga, kad atitinkamos valstybės narės kompetentinga institucija kiekvienu konkrečiu atveju yra nustačiusi, jog toks mokėjimas tiesiogiai ar netiesiogiai neatiteks II arba IIa priede nurodytam asmeniui ar subjektui.

▼B

21 straipsnis

Nukrypstant nuo 14 straipsnio 1 dalies, į IIa priedo sąrašą įtrauktas subjektas gali du mėnesius nuo įtraukimo į sąrašą datos atlikti mokėjimą, naudodamasis įšaldytomis lėšomis ar ekonominiais ištekliais, kuriuos tas subjektas gavo po įtraukimo į sąrašą datos, jeigu:

a) toks mokėjimas yra numatytas pagal prekybos sutartį; ir

b) atitinkamos valstybės narės kompetentinga institucija nustatė, kad mokėjimo tiesiogiai ar netiesiogiai negaus į II arba IIa priedą įtrauktas asmuo ar subjektas.

▼M10

21a straipsnis

1. Nukrypstant nuo 14 straipsnio, III priede išvardytose interneto svetainėse nurodytos valstybių narių kompetentingos institucijos gali jų nustatytomis sąlygomis leisti:

a) Sirijos centrinio banko arba per jį atliekamą lėšų ar ekonominių išteklių, gautų ir įšaldytų po jo įtraukimo į sąrašą dienos, pervedimą, kai tas pervedimas yra susijęs su mokėjimu pagal konkrečią prekybos sutartį, arba

b) lėšų ar ekonominių išteklių pervedimą Sirijos centriniam bankui arba per jį, kai tas pervedimas yra susijęs su mokėjimu pagal konkrečią prekybos sutartį,

su sąlyga, kad atitinkamos valstybės narės kompetentinga institucija kiekvienu konkrečiu atveju yra nustačiusi, jog toks mokėjimas tiesiogiai ar netiesiogiai neatiteks II arba IIa priede nurodytam asmeniui ar subjektui, ir kad toks pervedimas nėra draudžiamas jokia kita šio reglamento nuostata.

2. Nukrypstant nuo 14 straipsnio, III priede išvardytose interneto svetainėse nurodytos valstybių narių kompetentingos institucijos gali jų nustatytomis sąlygomis leisti Sirijos centrinio banko arba per jį atliekamą įšaldytų lėšų ar ekonominių išteklių pervedimą, siekiant valstybių narių jurisdikcijoje esančioms finansų įstaigoms suteikti likvidumo prekybai finansuoti.

▼M13

21b straipsnis

14 straipsnio 2 dalis netaikoma veiksmams ar sandoriams, susijusiems su bendrove „Syrian Arab Airlines“, kurių vienintelis tikslas – vykdyti Sąjungos piliečių ir jų šeimos narių evakuaciją iš Sirijos.

▼M17

21c straipsnis

1. Nukrypstant nuo 14 straipsnio, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, leisti:

a) Sirijos komercinio banko ar per jį atliekamą lėšų ar ekonominių išteklių, gautų ne Sąjungos teritorijoje ir įšaldytų po jo įtraukimo į sąrašą dienos, pervedimą, kai toks pervedimas susijęs su mokėjimu, kuris turi būti atliekamas pagal konkrečią prekybos sutartį dėl medicinos priemonių, maisto, pastogės, sanitarijos ar higienos priemonių civiliniam naudojimui, arba

b) lėšų ar ekonominių išteklių, gautų ne Sąjungos teritorijoje, pervedimą Sirijos komerciniam bankui ar per jį, kai toks pervedimas susijęs su mokėjimu, kuris turi būti atliekamas pagal konkrečią prekybos sutartį dėl medicinos priemonių, maisto, pastogės, sanitarijos ar higienos priemonių civiliniam naudojimui;

jeigu atitinkamos valstybės narės kompetentinga institucija kiekvienu konkrečiu atveju yra nustačiusi, kad tas mokėjimas tiesiogiai ar netiesiogiai neatiteks II arba IIa priede nurodytam asmeniui ar subjektui, ir jeigu toks pervedimas nėra draudžiamas jokia kita šio reglamento nuostata.

2. Atitinkama valstybė narė apie bet kokį pagal šį straipsnį suteiktą leidimą informuoja kitas valstybes nares ir Komisiją per keturias savaites.

▼B

22 straipsnis

Dėl lėšų ir ekonominių išteklių įšaldymo arba atsisakymo leisti naudotis lėšomis ar ekonominiais ištekliais, kai šie veiksmai vykdomi sąžiningai ir vadovaujantis tuo, kad jais laikomasi šio reglamento, neatsiranda jokia jį įgyvendinančio fizinio ar juridinio asmens, subjekto ar organizacijos, jų direktorių ar darbuotojų atsakomybė, išskyrus atvejus, kai įrodoma, kad lėšos ir ekonominiai ištekliai buvo įšaldyti arba jais neleista naudotis dėl aplaidumo.







VI

SKYRIUS

LĖŠŲ PERVEDIMO IR FINANSINIŲ PASLAUGŲ APRIBOJIMAI

23 straipsnis

Europos investicijų bankui (EIB):

a) draudžiama teikti išmokas ar kitus mokėjimus pagal galiojančius Sirijos valstybės ar bet kurios jos valdžios institucijos ir EIB paskolų susitarimus; ir

b) sustabdomos visos galiojančios techninės pagalbos paslaugų sutartys, susijusios su projektais, finansuojamais pagal a punkte minėtus paskolų susitarimus, ir kuriuos vykdant Sirijoje Sirijos valstybė arba bet kuri jos valdžios institucija gauna tiesioginės ar netiesioginės naudos.

24 straipsnis

Draudžiama:

a) tiesiogiai arba netiesiogiai parduoti ar pirkti vyriausybines arba vyriausybės garantuojamas obligacijas, išleistas po 2012 m. sausio 19 d., kai pirkėjai arba pardavėjai yra: i) Sirijos valstybė arba jos Vyriausybė ir jos viešosios įstaigos, korporacijos ir agentūros; ii) bet kuri Sirijos finansų ar kredito įstaiga; iii) fizinis arba juridinis asmuo, subjektas arba organizacija, veikiantys i arba ii punkte nurodyto asmens, subjekto arba organizacijos vardu arba jo (jos) nurodymu; iv) juridinis asmuo, subjektas arba organizacija, priklausantys i, ii ar iii punktuose nurodytam asmeniui, subjektui arba organizacijai, arba kuriuos i, ii ar iii punktuose nurodytas asmuo, subjektas arba organizacija kontroliuoja;

b) teikti tarpininkavimo paslaugas, susijusias su Sirijos vyriausybinėmis arba vyriausybės garantuojamomis obligacijomis, išleistomis po 2012 m. sausio 19 d., a punkte nurodytam asmeniui, subjektui arba organizacijai;

c) padėti a punkte nurodytas asmeniui, subjektui arba organizacijai išleisti Sirijos vyriausybines arba vyriausybės garantuojamas obligacijas, suteikiant tarpininkavimo, reklamavimo arba bet kurias kitas su šiomis obligacijomis susijusias paslaugas.

25 straipsnis

1. Kredito ir finansų įstaigoms, kurioms taikomas 35 straipsnis, draudžiama:

a) atsidaryti naują banko sąskaitą Sirijos kredito arba finansų įstaigose;

b) užmegzti naujus korespondentinės bankininkystės santykius su Sirijos kredito arba finansų įstaigomis;

c) atidaryti naują atstovybę Sirijoje arba įsteigti joje naują filialą ar patronuojamąją įmonę;

d) įsteigti naują bendrą įmonę su Sirijos kredito arba finansų įstaigomis.

2. Draudžiama:

a) leisti Sąjungoje atidaryti Sirijos kredito arba finansų įstaigų atstovybę arba įsteigti filialą ar patronuojamąją įmonę;

b) sudaryti susitarimus su Sirijos kredito arba finansų įstaigomis arba susitarimus jų vardu dėl atstovybės atidarymo arba filialo ar patronuojamosios įmonės įsteigimo Sąjungoje;

c) suteikti leidimą pradėti arba vykdyti kredito ar finansų įstaigos verslo veiklą arba bet kokią kitą verslo veiklą, kuriai vykdyti turi būti iš anksto suteiktas leidimas, Sirijos kredito arba finansų įstaigų atstovybėms, filialams arba patronuojamosioms įmonėms, jei atstovybė, filialas arba patronuojamoji įmonė iki 2012 m. sausio 19 d. veiklos nevykdė;

d) Sirijos kredito ar finansų įstaigoms įsigyti arba padidinti kapitalo dalį arba įsigyti bet kokią kitą nuosavybės dalį kredito arba finansų įstaigoje, kuriai taikomas 35 straipsnis.

▼M16

25a straipsnis

1. Nukrypstant nuo 25 straipsnio 1 dalies a ir c punktų, III priede išvardytose interneto svetainėse nurodytos valstybių narių kompetentingos institucijos gali tokiomis sąlygomis, kurias jos laiko tinkamomis, leisti atidaryti naują banko sąskaitą arba naują atstovybę arba įsteigti naują filialą arba patronuojamąją įmonę, jei laikomasi šių sąlygų:

a) remdamasi turima informacija, įskaitant leidimo prašančio asmens, subjekto ar organizacijos pateiktą informaciją, kompetentinga institucija nustatė, jog yra pagrįsta daryti išvadą, kad: i) atitinkama veikla skirta teikti pagalbą Sirijos civiliams gyventojams, visų pirma siekiant patenkinti humanitarines reikmes, padėti teikiant pagrindines paslaugas, atstatant arba atkuriant ūkinę veiklą, ar įgyvendinti kitus civilinius tikslus; ii) dėl atitinkamos veiklos lėšos ar ekonominiai ištekliai nėra tiesiogiai ar netiesiogiai atiduodami naudotis 14 straipsnyje nurodytiems asmenims, subjektams arba organizacijoms ar jų naudai; iii) atitinkama veikla nepažeidžiami jokie šiame reglamente nustatyti draudimai;

b) atitinkama valstybė narė iš anksto konsultavosi su Nacionalinės Sirijos revoliucijos ir opozicinių jėgų koalicijos paskirtu asmeniu, subjektu ar organizacija dėl, inter alia: i) kompetentingos institucijos atlikto nustatymo pagal a punkto i ir ii papunkčius; ii) turėjimo informacijos, nurodančios, kad dėl atitinkamos veiklos lėšos ar ekonominiai ištekliai galėtų būti tiesiogiai ar netiesiogiai atiduodami naudotis Reglamento (EB) Nr. 2580/2001 2 straipsnyje arba Reglamento (EB) Nr. 881/2002 2 straipsnyje nurodytam asmeniui, subjektui arba organizacijai ar jų naudai; ir Nacionalinės Sirijos revoliucijos ir opozicinių jėgų koalicijos paskirtas asmuo, subjektas ar organizacija savo nuomonę pateikė atitinkamai valstybei narei.

c) Jeigu Nacionalinės Sirijos revoliucijos ir opozicinių jėgų koalicijos paskirto asmens, subjekto ar organizacijos nuomonė nebuvo gauta per 30 dienų po to, kai jiems buvo pateiktas prašymas, kompetentinga institucija gali priimti sprendimą dėl to, ar išduoti leidimą.

2. Taikydama 1 dalies a ir b punktuose nustatytas sąlygas, kompetentinga institucija reikalauja adekvačios informacijos dėl suteikto leidimo naudojimo, įskaitant informaciją apie atitinkamos veiklos tikslą ir kitus jos dalyvius.

3. Atitinkama valstybė narė per dvi savaites informuoja kitas valstybes nares ir Komisiją apie bet kokį pagal šį straipsnį suteiktą leidimą.

▼B

26 straipsnis

1. Draudžiama:

a) teikti draudimo arba perdraudimo paslaugas: i) Sirijos valstybei, jos Vyriausybei, jos viešosiomis įstaigoms, korporacijoms arba agentūroms; arba ii) bet kuriems fiziniams arba juridiniams asmenims, subjektams arba organizacijoms, veikiantiems i papunktyje nurodytų juridinių asmenų, subjektų arba organizacijų vardu arba jų nurodymu;

b) sąmoningai ir apgalvotai dalyvauti veikloje, kuria siekiama nesilaikyti arba dėl kurios nesilaikoma a punkte nurodytų draudimų.

2. 1 dalies a punktas netaikomas privalomam arba civilinės atsakomybės draudimui, teikiamam Sąjungoje įsisteigusiems Sirijos asmenims, subjektams ar organizacijoms ar draudimui, arba draudimui, teikiamam Sirijos diplomatinėms ar konsulinėms misijoms Sąjungoje.

3. 1 dalies a punkto ii papunktis netaikomas draudimui, įskaitant sveikatos ir kelionės draudimą, teikiamam asmenims, kurie veikia savo vardu ir su juo susijusiam perdraudimui.

1 dalies a punkto ii papunktis neužkerta galimybės teikti draudimo ir perdraudimo paslaugų laivo, orlaivio ar transporto priemonės, kuriuos nuomoja asmenys, subjektai ar organizacijos, nurodyti 1 dalies a punkto i papunktyje, ir kurie nenurodyti II ar IIa prieduose, savininkui.

Taikant 1 dalies a punkto ii papunktį nelaikoma, kad asmenys, subjektai ar organizacijos veikia 1 dalies a punkto i papunktyje nurodytų asmenų, subjektų ar organizacijų nurodymu, kai tie nurodymai teikiami laivo ar orlaivio, laikinai esančių Sirijos vandenyse ar oro erdvėje, pastatymo, krovimo, iškrovimo ar saugaus vykimo tranzitu tikslais.

4. Šiuo straipsniu draudžiama pratęsti arba atnaujinti susitarimus dėl draudimo arba perdraudimo, sudarytus iki 2012 m. sausio 19 d. (išskyrus anksčiau sudarytus draudėjo ar perdraudėjo sutartinius įsipareigojimus sutikti pratęsti ar atnaujinti draudimo liudijimą), tačiau, nepažeidžiant 14 straipsnio 2 dalies, nedraudžiama laikytis iki šios datos sudarytų susitarimų.

▼M13







VIA

SKYRIUS

TRANSPORTO APRIBOJIMAI

26a straipsnis

1. Pagal tarptautinę teisę draudžiama priimti Sąjungos oro uostuose ar suteikti prieigą prie Sąjungos oro uostų Sirijos vežėjų vykdomiems išimtinai krovininiams skrydžiams ir visiems bendrovės „Syrian Arab Airlines“ vykdomiems skrydžiams, išskyrus atvejus, kai:

a) orlaivis teikia nereguliariąsias tarptautinio oro susisiekimo paslaugas ir nusileidimas vykdomas ne susisiekimo ar ne komercinio susisiekimo tikslais arba

b) orlaivis teikia reguliariąsias tarptautinio oro susisiekimo paslaugas ir nusileidimas vykdomas ne susisiekimo tikslais,

kaip nustatyta Čikagos tarptautinės civilinės aviacijos konvencija arba Tarptautiniu susitarimu dėl oro tranzito.

2. 1 dalis netaikoma skrydžiams, kurių vienintelis tikslas – vykdyti Sąjungos piliečių ir jų šeimos narių evakuaciją iš Sirijos.

3. Draudžiama sąmoningai ir apgalvotai dalyvauti veikloje, kurios tikslas arba poveikis yra išvengti 1 dalyje nurodyto draudimo.

▼B







VII

SKYRIUS

BENDROSIOS IR BAIGIAMOSIOS NUOSTATOS

27 straipsnis

Neturėtų būti patenkinami jokie Sirijos Vyriausybės, jos viešųjų įstaigų, korporacijų ir agentūrų, arba asmenų ar subjektų, pateikusių ieškinį jos vardu ar jos naudai, ieškiniai, įskaitant ieškinius dėl kompensavimo ar žalos atlyginimo arba kitus tokios rūšies ieškinius, pavyzdžiui, priešpriešinius ieškinius, ieškinius dėl baudų arba ieškinius pagal garantiją, ieškinius dėl obligacijos, finansinės garantijos pratęsimo arba mokėjimo, įskaitant ieškinius, atsirandančius iš akredityvų ir panašių dokumentų, susijusių su sutartimi ar sandoriu, kurio vykdymui tiesioginį ar netiesioginį, visapusišką arba dalinį poveikį turėjo taikomos priemonės, numatytos šiame reglamente.

28 straipsnis

Fiziniams ir juridiniams asmenims, subjektams arba organizacijoms, kurie leido naudotis lėšomis arba ekonominiais ištekliais, neatsiranda jokia atsakomybė už šiame reglamente numatyto draudimo nesilaikymą, jei jie nežinojo ir neturėjo pagrįstos priežasties įtarti, kad savo veiksmais šį draudimą pažeis.

29 straipsnis

1. Nedarydami poveikio taikytinų taisyklių dėl ataskaitų teikimo, konfidencialumo ir profesinės paslapties taikymui, fiziniai ir juridiniai asmenys, subjektai ir organizacijos:

a) nedelsdami pateikia valstybės narės, kurioje yra jų buveinė arba kurioje jie įsikūrę, kompetentingai institucijai, nurodytai III priede pateiktame interneto svetainių sąraše, visą informaciją, kuri padėtų laikytis šio reglamento, pavyzdžiui, informaciją apie pagal 14 straipsnį įšaldytas sąskaitas ir sumas, ir tiesiogiai arba per valstybes nares perduoda tokią informaciją Komisijai; ir

b) bendradarbiauja su ta kompetentinga institucija tikrinant šią informaciją.

2. Visa pagal šį straipsnį pateikta arba gauta informacija naudojama tik tais tikslais, kuriais ji buvo pateikta arba gauta.

30 straipsnis

Valstybės narės ir Komisija nedelsdamos informuoja viena kitą apie priemones, kurių buvo imtasi pagal šį reglamentą, ir suteikia viena kitai visą kitą turimą svarbią su šiuo reglamentu susijusią informaciją, visų pirma informaciją apie pažeidimus, vykdymo problemas ir nacionalinių teismų priimtus sprendimus.

31 straipsnis

Komisija įgaliojama iš dalies keisti III priedą remiantis valstybių narių pateikta informacija.

32 straipsnis

1. Jei Taryba nusprendžia fiziniam arba juridiniam asmeniui, subjektui arba organizacijai taikyti 14 straipsnyje nurodytas priemones, ji atitinkamai iš dalies pakeičia II ir IIa priedus.

2. Apie savo sprendimą, įskaitant įtraukimo į sąrašą priežastis, 1 dalyje nurodytam fiziniam arba juridiniam asmeniui, subjektui arba organizacijai Taryba praneša tiesiogiai, jei žinomas adresas, arba paskelbdama pranešimą, suteikdama tokiam fiziniam arba juridiniam asmeniui, subjektui arba organizacijai galimybę pateikti pastabas.

3. Jeigu pateikiama pastabų arba naujų esminių įrodymų, Taryba peržiūri savo sprendimą ir atitinkamai apie tai informuoja fizinį arba juridinį asmenį, subjektą arba organizaciją.

4. II ir IIa prieduose pateikti sąrašai peržiūrimi reguliariai ir nerečiau kaip kas 12 mėnesių.

33 straipsnis

1. Valstybės narės nustato taisykles, kuriomis reglamentuojamos sankcijos už šio reglamento nuostatų pažeidimus, ir imasi visų būtinų priemonių užtikrinti, kad jos būtų taikomos. Nustatytos sankcijos turi būti veiksmingos, proporcingos ir atgrasomosios.

2. Po 2012 m. sausio 19 d. valstybės narės nedelsdamos praneša Komisijai apie tas taisykles ir visus vėlesnius jų pakeitimus.

34 straipsnis

Šiame reglamente nustatytais atvejais, kai reikia pranešti Komisijai, ją informuoti ar kitaip su ja susisiekti, tai vykdoma naudojant III priede nurodytą adresą ir kitus duomenis ryšiams.

35 straipsnis

Šis reglamentas taikomas:

a) Sąjungos teritorijoje, įskaitant jos oro erdvę;

b) visuose valstybės narės jurisdikcijai priklausančiuose orlaiviuose arba laivuose;

c) visiems Sąjungos teritorijoje arba už jos ribų esantiems asmenims, kurie yra valstybės narės piliečiai;

d) visiems pagal valstybės narės teisę įregistruotiems arba įsteigtiems juridiniams asmenims, subjektams arba įstaigoms;

e) visiems Sąjungoje bet kokią ekonominę veiklą arba jos dalį vykdantiems juridiniams asmenims, subjektams arba įstaigoms.

36 straipsnis

Reglamentas (ES) Nr. 442/2011 panaikinamas.

37 straipsnis

Šis reglamentas įsigalioja jo paskelbimo Europos Sąjungos oficialiajame leidinyje dieną.

Šis reglamentas privalomas visas ir tiesiogiai taikomas visose valstybėse narėse.

▼M16 —————

▼M5









Ia PRIEDAS

2a STRAIPSNYJE NURODYTOS ĮRANGOS, PREKIŲ IR TECHNOLOGIJŲ SĄRAŠAS

1 DALIS

Įžanginės pastabos

1. Šią dalį sudaro Reglamento (EB) Nr. 428/2009 ( 18 ) I priede nurodytos prekės, programinė įranga ir technologijos.

2. Jeigu nenurodyta kitaip, skiltyje „Nr.“ naudojamais identifikavimo numeriais nurodomi kontrolinio sąrašo numeriai, o skiltyje „Aprašymas“ nurodomi dvejopo naudojimo objektų kontroliniai aprašymai, nustatyti Reglamento (EB) Nr. 428/2009 I priede.

3. „Viengubomis kabutėmis“ išskirtų terminų apibrėžtys pateikiamos techninėje pastaboje dėl atitinkamo objekto.

4. „Dvigubomis kabutėmis“ išskirtų terminų apibrėžtys pateikiamos Reglamento (EB) Nr. 428/2009 I priede.

Bendrosios pastabos

1. Šiame priede nurodytų prekių kontrolė negali būti panaikinta, jeigu eksportuojamos bet kurios kitos nekontroliuojamos prekės (įskaitant agregatus), kurių sudėtyje yra vienas ar daugiau kontroliuojamų komponentų, kai kontroliuojamas komponentas ar komponentai yra prekės pagrindinis (-iai) elementas (-ai) ir jį (juos) galima atskirti arba panaudoti kitais tikslais. NB. Nusprendžiant, ar kontroliuojamas komponentas ar komponentai gali būti laikomi pagrindiniu elementu, būtina įvertinti kiekio, vertės ir technologinės pažangos veiksnius ir kitas specialias aplinkybes, kurių pagrindu kontroliuojamas komponentas ar komponentai gali būti laikomas (-i) pagrindiniu (-iais) perkamų prekių elementu (-ais).

2. Šiame priede nurodyti objektai apima tiek naujas, tiek naudotas prekes.

Bendroji technologijų pastaba (GTN)

(Turi būti skaitoma kartu su šios dalies B skirsniu)

1. „Technologijų“, „reikalingų“ prekėms, kurių pardavimas, tiekimas, perdavimas ar eksportas kontroliuojamas pagal šios dalies A, B, C ir D skirsnius, „kurti“, „gaminti“ ar „naudoti“, pardavimas, tiekimas, perdavimas ar eksportas kontroliuojamas pagal E skirsnio nuostatas.

2. „Technologijos“, „reikalingos“„kurti“, „gaminti“ ar „naudoti“ kontroliuojamas prekes, išlieka kontroliuojamos netgi tada, kai jos taikomos nekontroliuojamoms prekėms.

3. Kontrolė netaikoma tokioms „technologijoms“, kurios yra būtiniausios tokioms prekėms, kurios nėra kontroliuojamos ar kurių eksportui suteiktas leidimas pagal šį reglamentą, įrengti, eksploatuoti, prižiūrėti (tikrinti) ir taisyti.

4. „Technologijų“ perdavimo kontrolė netaikoma „viešųjų sričių“ informacijai, „pagrindiniams moksliniams tyrimams“ arba būtiniausiai informacijai, skirtai patentų taikymui.

A. ĮRANGA







Nr. Aprašymas I.B.1A004 Kita karinių prekių kontrolėje nenurodyta saugos ir aptikimo įranga bei jos komponentai, išvardyti toliau: a. Dujokaukės, filtrų kapsulės, dezaktyvacijos įranga bei specialiai jai suprojektuoti komponentai, suprojektuoti ar modifikuoti apsisaugoti nuo toliau išvardytų medžiagų. Šios medžiagos, tai: 1. Biologinės medžiagos, „pritaikytos naudoti kariniam tikslui“; 2. Radioaktyviosios medžiagos, „pritaikytos naudoti kariniam tikslui“; 3. Kovinės nuodingosios cheminės medžiagos (CW) arba 4. „Medžiagos riaušėms malšinti“, kurioms priklauso ir: a. α-Brombenzenacetonitrilas, (brombenzilcianidas) (CA) (CAS 5798–79–8); b. [(2-chlorfenil) metilenas] propandinitrilas, (o-Chlorbenzilidenmalononitrilas (CS) (CAS 2698–41–1); c. 2-chloro-1-feniletanonas, Fenilacilchloridas (ω-chloroacetofenonas (CN) (CAS 532–27–4); d. Dibenz-(b, f)-1,4-oksazapinas (CR) (CAS 257–07–8); e. 10-chloro-5, 10-dihidrofenarsazinas, (Fenarsazino chloridas), (Adamsitas), (DM) (CAS 578–94–9); f. N-nonanoilmorfolinas, (MPA) (CAS 5299–64–9); b. Apsauginiai kostiumai, pirštinės ir batai, specialiai suprojektuoti ar modifikuoti apsisaugoti nuo: 1. Biologinių medžiagų, „pritaikytų naudoti kariniam tikslui“; 2. Radioaktyviųjų medžiagų, „pritaikytų naudoti kariniam tikslui“ arba 3. Kovinių nuodingųjų cheminių medžiagų (CW); c. Aptikimo sistemos ir specialiai joms suprojektuoti komponentai, specialiai suprojektuoti ar modifikuoti aptikti ar atpažinti: 1. Biologines medžiagas, „pritaikytas naudoti kariniam tikslui“; 2. Radioaktyviąsias medžiagas, „pritaikytas naudoti kariniam tikslui“ arba 3. Kovines nuodingąsias chemines medžiagas (CW). d. Elektroninė įranga, suprojektuota automatiškai aptikti ar nustatyti „sprogmenų“ likučius ir naudojanti „pėdsakų aptikimo“ techniką (pavyzdžiui, paviršinę akustinę bangą, jonų judrio spektrometriją, diferencinę judrumo spektrometriją, masės spektrometriją). Techninė pastaba: „Pėdsakų aptikimas“ – gebėjimas aptikti mažiau nei 1 ppm garų arba 1 mg kieto ar skysto pavidalo medžiagos. 1 pastaba. 1A004.d netaikomas įrangai, specialiai suprojektuotai naudoti laboratorijose. 2 pastaba. 1A004.d netaikomas bekontakčiams praeinamiesiems apsaugos vartams. Pastaba. 1A004 netaikomas: a. Asmeniniams radiacijos lygio stebėjimo dozimetrams; b. Įrangai, dėl kurios konstrukcijos ar funkcijos ją galima naudoti tik apsaugai nuo kenksmingo poveikio gyventojų saugumui ar civilinei pramonei, įskaitant: 1. kasybą; 2. karjerų eksploatavimą; 3. žemės ūkį; 4. farmaciją; 5. mediciną; 6. veterinariją; 7. aplinkosaugą; 8. atliekų tvarkymą; 9. maisto pramonę. Techninės pastabos: 1A004 apima įrangą ir komponentus, kurie buvo identifikuoti ir sėkmingai išbandyti pagal nacionalinius standartus arba kitaip įrodytas jų veiksmingumas aptinkant „kariniam tikslui naudoti pritaikytas“ radioaktyviąsias medžiagas, „kariniam tikslui naudoti pritaikytas“ biologines medžiagas, kovines nuodingąsias chemines medžiagas‚ „imitacines priemones“ arba „priemones riaušėms malšinti“ ar nuo jų apsaugant, net jeigu ši įranga arba komponentai yra naudojami civilinėje pramonėje, pavyzdžiui, kasybos, karjerų eksploatavimo, žemės ūkio, farmacijos, medicinos, veterinarijos, aplinkosaugos, atliekų apdorojimo ar maisto pramonėje. „Imitacinė priemonė“ – medžiaga, kuri mokymuose, moksliniuose tyrimuose, bandymuose ar atliekant vertinimą naudojama vietoje toksinės medžiagos (cheminės ar biologinės). I.B.9A012 „Nepilotuojamas orlaivis“ („UAV“), susijusios sistemos, įranga ir komponentai, išvardyti toliau: a. „UAV“, turintys bet kurią iš šių charakteristikų: 1. Autonominis skrydžių valdymas ir navigacija (pvz., autopilotas su inercine navigacijos sistema) arba 2. Galimybė valdyti skrydį už operatoriaus tiesioginio matymo lauko ribų (pvz., televizinis nuotolinis valdymas); b. Susijusios sistemos, įranga ir komponentai: 1. Įranga, specialiai suprojektuota nuotoliniu būdu valdyti 9A012.a nurodytus „UAV“; 2. Navigacijos, erdvinės padėties nustatymo, vedančiosios arba valdymo sistemos, išskyrus Reglamento (EB) Nr. 428/2009 I priedo 7A nurodytas sistemas, specialiai suprojektuotos atlikti autonominio skrydžių valdymo ar navigacijos funkciją 9A012.a nurodytuose „UAV“; 3. Įranga ir komponentai, specialiai suprojektuoti pilotuojamą „orlaivį“ pakeisti 9A012.a nurodytu „UAV“; 4. Orą naudojantys stūmokliniai vidaus degimo varikliai su grįžtamai slenkamuoju arba rotaciniu stūmoklio judėjimu, specialiai suprojektuoti ar modifikuoti siekiant paleisti „UAV“ į 50 000 pėdų (15 240 metrų) viršijantį aukštį. I.B.9A350 Toliau nurodytos purškimo ar garinimo sistemos, specialiai suprojektuotos ar modifikuotos montuoti orlaiviuose, „už orą lengvesnėse transporto priemonėse“ ar nepilotuojamuose orlaiviuose, ir specialiai joms suprojektuoti komponentai: Sukomplektuotos purškimo ar garinimo sistemos, pradžioje galinčios iš skystos suspensijos generuoti mažesnio kaip 50 μm „VMD“ lašelius didesniu kaip 2 litrai per minutę srautu; Purškimo įrenginiai ar aerozolį sukuriančių įrenginių matricos, pradžioje galinčios iš skystos suspensijos generuoti mažesnio kaip 50 μm „VMD“ lašelius didesniu kaip 2 litrai per minutę srautu; Aerozolį sukuriantys įrenginiai, specialiai suprojektuoti montuoti 9A350.a ir b nurodytose sistemose. Pastaba. Aerozolį sukuriantys įrenginiai yra įrenginiai, specialiai suprojektuoti ar modifikuoti montuoti orlaivyje, pavyzdžiui, antgaliai, besisukančio būgno purkštuvai ir panašūs įrenginiai. Pastaba. 9A350 netaikomas purškimo ar garinimo sistemoms ir jų sudedamosioms dalims, kurios, kaip įrodyta, negali sukurti biologinių medžiagų infekcinių aerozolių forma. Techninės pastabos: 1. Purškimo įrangos ar antgalių, specialiai suprojektuotų naudoti orlaiviuose, „už orą lengvesnėse transporto priemonėse“ ar nepilotuojamuose orlaiviuose, generuojamų lašelių dydis turėtų būti matuojamas naudojant vieną iš šių būdų: a. doplerio lazerinį metodą; b. tiesioginį lazerinį difrakcijos metodą. 2. 9A350 vartojama sąvoka „VMD“ reiškia tūrio vidutinį skersmenį; vandeninių sistemų atveju jis prilygsta masės vidutiniam skersmeniui (MMD).

B. BANDYMO IR GAMYBOS ĮRANGA







Nr. Aprašymas I.B.2B350 Cheminės gamybos įrenginiai, įranga ir komponentai, išvardyti toliau: a. Reakcijos indai ar reaktoriai su maišytuvais arba be maišytuvų, kurių bendras vidinis (geometrinis) tūris didesnis kaip 0,1 m3 (100 litrų), bet mažesnis kaip 20 m3 (20 000 litrų) ir kurių visi paviršiai, tiesiogiai susiliečiantys su apdorojama (-omis) arba talpinama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Nikelio ar „lydinių“, turinčių daugiau nei 40 % nikelio pagal masę; 5. Tantalo ar tantalo „lydinių“; 6. Titano ar titano „lydinių“; 7. Cirkonio ar cirkonio „lydinių“ arba 8. Niobio (kolumbio) ar niobio „lydinių“; b. Maišytuvai, skirti naudoti reakcijos induose ar reaktoriuose, nurodytuose 2B350.a; ir šiems maišytuvams suprojektuoti rotoriai, mentės ar velenai, kai visi maišytuvo paviršiai, tiesiogiai susiliečiantys su apdorojama (-omis) arba talpinama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Nikelio ar „lydinių“, turinčių daugiau nei 40 % nikelio pagal masę; 5. Tantalo ar tantalo „lydinių“; 6. Titano ar titano „lydinių“; 7. Cirkonio ar cirkonio „lydinių“ arba 8. Niobio (kolumbio) ar niobio „lydinių“; c. Saugojimo talpos, konteineriai ar priimtuvai, kurių bendras vidinis (geometrinis) tūris didesnis kaip 0,1 m3 (100 litrų) ir kurių visi paviršiai, tiesiogiai susiliečiantys su apdorojama (-omis) arba talpinama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Nikelio ar „lydinių“, turinčių daugiau nei 40 % nikelio pagal masę; 5. Tantalo ar tantalo „lydinių“; 6. Titano ar titano „lydinių“; 7. Cirkonio ar cirkonio „lydinių“ arba 8. Niobio (kolumbio) ar niobio „lydinių“; d. Šilumokaičiai ar kondensatoriai, kurių šilumos perdavimo paviršiaus plotas didesnis nei 0,15 m2, bet mažesnis nei 20 m2; ir šiems šilumokaičiams ar kondensatoriams suprojektuoti vamzdžiai, plokštės, ritės ar blokai, kurių visi paviršiai, tiesiogiai susiliečiantys su apdorojama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Grafito ar „anglies grafito“; 5. Nikelio ar „lydinių“, turinčių daugiau nei 40 % nikelio pagal masę; 6. Tantalo ar tantalo „lydinių“; 7. Titano ar titano „lydinių“; 8. Cirkonio ar cirkonio „lydinių“; 9. Silicio karbido; 10. Titano karbido arba 11. Niobio (kolumbio) ar niobio „lydinių“; e. Distiliavimo ar absorbcijos kolonos, kurių vidinis skersmuo didesnis kaip 0,1 m; ir šioms distiliavimo ar absorbcijos kolonoms suprojektuoti skysčio ar garų skirstytuvai ar skysčių surinkėjai, kurių visi paviršiai, tiesiogiai susiliečiantys su apdorojama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Grafito ar „anglies grafito“; 5. Nikelio ar „lydinių“, turinčių daugiau nei 40 % nikelio pagal masę; 6. Tantalo ar tantalo „lydinių“; 7. Titano ar titano „lydinių“; 8. Cirkonio ar cirkonio „lydinių“ arba 9. Niobio (kolumbio) ar niobio „lydinių“; f. Nuotoliniu būdu valdoma užpildymo įranga, kurios visi paviršiai, tiesiogiai susiliečiantys su apdorojama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę, arba 2. Nikelio ar „lydinių“, turinčių daugiau nei 40 % nikelio pagal masę; g. Vožtuvai, kurių „nominalus dydis“ didesnis kaip 10 mm ir korpusai (vožtuvų futliarai) ar iš anksto tokiems vožtuvams suformuoti korpusų įdėklai, kurių visi paviršiai, tiesiogiai susiliečiantys su apdorojama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Nikelio ar „lydinių“, turinčių daugiau nei 40 % nikelio pagal masę; 5. Tantalo ar tantalo „lydinių“; 6. Titano ar titano „lydinių“; 7. Cirkonio ar cirkonio „lydinių“; 8. Niobio (kolumbio) ar niobio „lydinių“ arba 9. Keraminių medžiagų, išvardytų toliau: a. 80 % ar didesnio grynumo pagal masę silicio karbido; b. 99,9 % ar didesnio grynumo pagal masę aliuminio oksido (alumina); c. Cirkonio oksido (cirkonio); Techninė pastaba: „Nominalus dydis“ apibrėžiamas kaip mažesnis iš įėjimo ir išėjimo skersmenų. h. Daugiasieniai vamzdynai, turintys nuotėkio aptikimo kanalą, kurių visi paviršiai, tiesiogiai susiliečiantys su apdorojama (-omis) arba talpinama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 3. Stiklo (įskaitant stiklėjantį, emalinio dengimo ar išklojimo stiklą); 4. Grafito ar „anglies grafito“; 5. Nikelio ar „lydinių“, turinčių daugiau nei 40 % nikelio pagal masę; 6. Tantalo ar tantalo „lydinių“; 7. Titano ar titano „lydinių“; 8. Cirkonio ar cirkonio „lydinių“ arba 9. Niobio (kolumbio) ar niobio „lydinių“; i. Daugialypiai sandarikliai ir siurbliai be sandariklių, kuriems gamintojas nurodo didesnę nei 0,6 m3/val. maksimalią tėkmės spartą, ar vakuuminiai siurbliai, kuriems gamintojas nurodo didesnę nei 5 m3/val. maksimalią tėkmės spartą esant normalios temperatūros (273 K (0 °C)) ir slėgio (101,3 kPa) sąlygoms; ir korpusai (siurblių futliarai), iš anksto tokiems siurbliams suformuoti korpusų įdėklai, sparnuotės, rotoriai ar srautinės siurblių tūtos, kurių visi paviršiai, tiesiogiai susiliečiantys su apdorojama (-omis) chemine (-ėmis) medžiaga (-omis), yra pagaminti iš bet kurios iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Keramikos; 3. Ferosilicio (geležies su dideliu kiekiu silicio lydinių); 4. Fluoropolimerų (polimerinės ar elastomerinės medžiagos, kuriose fluoras sudaro daugiau kaip 35 % produkto masės); 5. Stiklo (įskaitant stiklėjantį, emalinio dengimo ar išklojimo stiklą); 6. Grafito ar „anglies grafito“; 7. Nikelio ar „lydinių“, turinčių daugiau nei 40 % nikelio pagal masę; 8. Tantalo ar tantalo „lydinių“; 9. Titano ar titano „lydinių“; 10. Cirkonio ar cirkonio „lydinių“ arba 11. Niobio (kolumbio) ar niobio „lydinių“; j. Deginimo krosnys, suprojektuotos sunaikinti 1C350 nurodytas chemines medžiagas, turinčios specialiai suprojektuotas atliekų padavimo sistemas, specialias tvarkymo priemones ir didesnę kaip 1 273 K (1 000 °C) vidutinę degimo kameros temperatūrą, kurių visi atliekų padavimo sistemos paviršiai, tiesiogiai susiliečiantys su atliekų produktais, yra pagaminti iš ar iškloti bet kuria iš šių medžiagų: 1. „Lydinių“, turinčių daugiau kaip 25 % nikelio ir 20 % chromo pagal masę; 2. Keramikos arba 3. Nikelio ar „lydinių“, turinčių daugiau nei 40 % nikelio pagal masę; Techninės pastabos: 1. „Anglies grafitas“ yra amorfiškos anglies ir grafito darinys, kuriame grafito kiekis sudaro ne mažiau kaip 8 % masės. 2. Pirmesniuose įrašuose išvardytų medžiagų atveju terminas „lydinys“, kai nenurodyta konkreti pagrindinė koncentracija, suprantamas kaip nurodantis tuos lydinius, kuriuose identifikuotas metalas sudaro didesnę procentinę dalį pagal masę nei bet kuris kitas elementas. I.B.2B351 Toksinių dujų kontroliavimo sistemos ir joms skirti detektoriniai komponentai, išskyrus nurodytas 1A004, išvardytos toliau; ir detektoriai; jutiklių prietaisai ir keičiamos jutiklių kasetės: a. Suprojektuoti veikti nepertraukiamai ir naudojami 1C350 nurodytoms cheminio ginklo aktyviosioms medžiagoms ar 1C350 nurodytoms cheminėms medžiagoms, kurių koncentracijos mažesnės nei 0,3 mg/m3, aptikti; arba b. Suprojektuoti cholinesterazių-inhibitorių aktyvumui aptikti. I.B.2B352 Įranga, kuri gali būti panaudota biologinių medžiagų saugojimui, išvardyta toliau: a. Visiškai sukomplektuotos biologinių medžiagų saugojimo priemonės, užtikrinančios P3, P4 hermetiškumo klases; Techninė pastaba: P3 arba P4 (BL3, BL4, L3, L4) hermetiškumo klasės yra nurodytos Pasaulinės sveikatos organizacijos (WHO) „Laboratorijos biosaugos vadove“ (2004 m., Ženeva, 3-ias leidimas). b. Fermentacijos įrenginiai, gebantys be aerozolinės sklidos kultivuoti patogeninius „mikroorganizmus“, virusus ar tinkantys gaminti toksinus ir turintys 20 litrų ar didesnę bendrąją talpą; Techninė pastaba: Fermentacijos įrenginiams priskiriami bioreaktoriai, chemostatai ir nepertraukiamojo srauto sistemos. c. Centrifuginiai separatoriai, gebantys nepertraukiamai separuoti be aerozolinės sklidos, turintys visas išvardytas charakteristikas: 1. Srautas, didesnis nei 100 litrų per valandą; 2. Komponentai pagaminti iš poliruoto nerūdijančio plieno ar titano; 3. Garų talpykloje yra dvigubo ar daugkartinio hermetizavimo jungtys ir 4. Galima sterilizacija vietoje (gamybos metu) uždaros ertmės sąlygomis; Techninė pastaba: Prie centrifuginių separatorių priskiriami dekantiratoriai (nupylimo įrenginiai). d. Kryžminio srauto filtravimo įranga ir komponentai, išvardyti toliau: 1. Kryžminio srauto filtravimo įranga, galinti skirti be aerozolinės sklidos patogeninius „mikroorganizmus“, virusus, toksinus ar ląstelių kultūras ir turinti visas išvardytas charakteristikas: a. Visas filtravimo plotas, lygus ar didesnis kaip 1 m2, ir b. Turi bet kurią iš šių charakteristikų: 1. Gebanti sterilizuoti ar dezinfekuoti vietoje arba 2. Naudojanti trumpalaikio arba vienkartinio naudojimo filtravimo komponentus; Techninė pastaba: 2B352.d.1.b sterilizuoti reiškia iš įrangos pašalinti visus gyvybingus mikrobus, naudojant fizines (pvz., garus) ar chemines medžiagas. Dezinfekuoti reiškia įrangoje panaikinti potencinį mikrobinį užkrečiamumą, naudojant chemines medžiagas su baktericidiniu poveikiu. Dezinfekciją ir sterilizaciją reikia skirti nuo sanitarijos, kuri siejasi su valymo procedūromis, skirtomis sumažinti mikrobų kiekį įrangoje, bet nebūtinai visiškai pašalinti mikrobinį užkrečiamumą ar gyvybingumą. 2. Kryžminio srauto filtravimo komponentai (pvz., moduliai, elementai, kasetės, tūtelės, įtaisai ar plokštelės), kurių filtravimo plotas kiekvienam komponentui yra 0,2 m2 ar didesnis ir kurie skirti naudoti 2B352.d nurodytoje kryžminio srauto filtravimo įrangoje; Pastaba. 2B352.d netaikomas gamintojo nustatytai atvirkštinio osmoso įrangai. e. Sterilizavimo garais džiovinant šaltyje įranga, kurios kondensavimo pajėgumas didesnis nei 10 kg, bet mažesnis nei 1 000 kg ledo per 24 valandas; f. Apsaugos ir saugojimo įranga, išvardyta toliau: 1. Apsauginiai ištisiniai ar daliniai kostiumai ar gaubtai, priklausantys nuo riboto oro tiekimo iš išorės ir veikiantys esant teigiamam slėgiui; Pastaba. 2B352.f.1 netaikomas kostiumams, skirtiems nešioti su automatiniais kvėpavimo aparatais. 2. III klasės biologinės saugos spintos ar izoliatoriai, turintys panašius veiksnumo parametrus; Pastaba. 2B352.f.2 nurodyti izoliatoriai apima lanksčiuosius izoliatorius, džiovinimo spintas, anaerobines kameras, sandarias dėžes su hermetiškai pritvirtintomis pirštinėms, sluoksniuotuosius srauto gaubtus. g. 1 m3 ar didesnės talpos kameros, suprojektuotos aerozolio poveikio bandymams naudojant „mikroorganizmus“, virusus ar „toksinus“.

C. MEDŽIAGOS







Nr. Aprašymas I.B.1C350 Cheminės medžiagos, kurios gali būti naudojamos kaip pirmtakai toksinėms cheminėms medžiagoms gaminti, ir toliau išvardyti vieną jų ar kelias turintys „cheminiai mišiniai“. NB. TAIP PAT ŽR. DALĮ „KARINIŲ PREKIŲ KONTROLĖ“ IR 1C450. 1. Tiodiglikolis (111–48–8); 2. Fosforo oksichloridas (10025–87–3); 3. Dimetil-metilfosfonatas (756–79–6); 4. Apie metilfosfonilo difluoridą (676–99–3) ŽR. DALĮ „KARINIŲ PREKIŲ KONTROLĖ“; 5. Metilfosfonilo dichloridas (676–97–1); 6. Dimetilfosfitas (DMP) (868–85–9); 7. Fosforo trichloridas (7719–12–2); 8. Trimetilfosfitas (TMP) (121–45–9); 9. Tionilchloridas (7719–09–7); 10. 3-hidroksi-1-metilpiperidinas (3554–74–3); 11. N,N-diizopropil-(beta)-aminoetilo chloridas (96–79–7); 12. N,N-diizopropil-(beta)-aminoetantiolis (5842–07–9); 13. 3-chinuklidinolis (1619–34–7); 14. Kalio fluoridas (7789–23–3); 15. 2-Chloretanolis (107–07–3); 16. Dimetilaminas (124–40–3); 17. Dietiletilfosfonatas (78–38–6); 18. Dietil-N,N-dimetilfosforo amidatas (2404–03–7); 19. Dietilfosfitas (762–04–9); 20. Dimetilamino hidrochloridas (506–59–2); 21. Etilfosfinilo dichloridas (1498–40–4); 22. Etilfosfinilo dichloridas (1066–50–8); 23. Apie etilfosfinilo difluoridą (753–98–0) ŽR. DALĮ „KARINIŲ PREKIŲ KONTROLĖ“; 24. Vandenilio fluoridas (7664–39–3); 25. Metilbenzilatas (76–89–1); 26. Metilfosfinilo dichloridas (676–83–5); 27. N,N-diizopropil-(beta)-aminoetanolis (96–80–0); 28. Pinakolilo alkoholis (464–07–3); 29. Apie O-etil2-diizopropilaminoetilmetil-fosfonitą (QL) (57856–11–8) ŽR. DALĮ „KARINIŲ PREKIŲ KONTROLĖ“; 30. Trietilfosfitas (122–52–1); 31. Arseno trichloridas (7784–34–1); 32. Benzilo rūgštis (76–93–7); 33. Dietilmetilfosfonitas (15715–41–0); 34. Dimetil-metilfosfonatas (6163–75–3); 35. Etilfosfinilo difluoridas (430–78–4); 36. Metilfosfinilo difluoridas (metilfosforo difluoridas) (753–59–3); 37. 3-chinuklidonas (3731–38–2); 38. Fosforo pentachloridas (10026–13–8); 39. Pinakolonas (3,3-dimetil-2-butanonas) (75–97–8); 40. Kalio cianidas (151–50–8); 41. Kalio bifluoridas (7789–29–9); 42. Amonio vandenilio fluoridas arba amonio vandenilio difluoridas (1341–49–7); 43. Natrio fluoridas (7681–49–4); 44. Natrio bifluoridas (1333–83–1); 45. Natrio cianidas (143–33–9); 46. Trietanolaminas (102–71–6); 47. Fosforo pentasulfidas (1314–80–3); 48. Diizopropilaminas (108–18–9); 49. Dietilaminoetanolis (100–37–8); 50. Natrio sulfidas (1313–82–2); 51. Sieros monochloridas (10025–67–9); 52. Sieros dichloridas (10545–99–0); 53. Trietanolamino hidrochloridas (637–39–8); 54. N,N-diizopropil-(Beta)-aminoetil chlorido hidrochloridas (4261–68–1); 55. Metilfosfono rūgštis (993–13–5); 56. Dietilmetilfosfonatas (683–08–9); 57. N,N-diametilaminofosforildichloridas (677–43–0); 58. Triizopropilfosfitas (116–17–6); 59. Etildietanolaminas (139–87–7); 60. O,O-dietilfosforotioatas (2465–65–8); 61. O,O-dietilfosforoditioatas (298–06–6); 62. Natrio heksafluorosilikatas (16893–85–9); 63. Metilfosfonotiodichloridas (676–98–2). 1 pastaba. Eksportuojant į „valstybes, kurios nėra Cheminio ginklo uždraudimo sutarties Šalys“, 1C350 netaikomas „cheminiams mišiniams“, kuriuose yra viena ar daugiau cheminių medžiagų, nurodytų 1C350.1, .3, .5, .11, .12, .13, .17, .18, .21, .22, .26, .27, .28, .31, .32, .33, .34, .35, .36, .54, .55, .56, .57 ir .63 ir kuriuose nė viena atskirai nurodyta medžiaga nesudaro daugiau nei 10 % mišinio masės. 2 pastaba. 1C350 netaikomas „cheminiams mišiniams“, kuriuose yra viena ar daugiau cheminių medžiagų, nurodytų 1C350.2, .6, .7, .8, .9, .10, .14, .15, .16, .19, .20, .24, .25, .30, .37, .38, .39, .40, .41, .42, .43, .44, .45, .46, .47, .48, .49, .50, .51, .52, .53, .58, .59, .60, .61 ir .62 ir kuriuose nė viena atskirai nurodyta medžiaga nesudaro daugiau nei 30 % mišinio masės. 3 pastaba. 1C350 netaikomas produktams, identifikuotiems kaip plataus vartojimo prekės, supakuotos mažmeninėje prekyboje asmeniniam naudojimui arba supakuotos individualiam naudojimui. I.B.1C351 Toliau išvardyti žmogaus patogenai, zoonozai ir „toksinai“: a. Natūralūs, sustiprinti arba modifikuoti virusai „izoliuotųjų veikliųjų mikroorganizmų“ ar terpių, kurios buvo tikslingai užkrėstos arba į kurias buvo įdėta šių mikroorganizmų, pavidalu: 1. Andų virusas (Andes virus); 2. Chapare virusas (Chapare virus); 3. Cikungunija virusas (Togaviridae. Chikungunya virus); 4. Choclo virusas (Choclo virus); 5. Kongo–Krymo hemoraginės karštligės virusas (Bunyaviridae. Nairovirus. Congo Crimean haemorrhagic fever virus); 6. Dengės karštligės virusas (Flaviviridae. Dengue fever virus); 7. Dobdavos-Belgrado virusas (Dobrava-Belgrade virus); 8. Rytų arklinio encefalito virusas (Togaviridae. Eastern equine encephalitis virus); 9. Ebolos karštligės virusas (Filoviridae. Ebola virus); 10. Guanarito virusas (Guanarito virus); 11. Hanta virusas (Bunyaviridae. Hantavirus. Hantaan virus); 12. Hendra virusas (Equine morbillivirus. Hendra virus); 13. Japoniškojo encefalito virusas (Flaviviridae. Japanese encephalitis virus); 14. Chunin virusas (Arenaviridae. Junin virus); 15. Kyasanur miško virusas (Kyasanur Forest virus); 16. Laguna Negra virusas (Laguna Negra virus); 17. Laso karštligės virusas (Arenaviridae. Lassa fever virus); 18. Louping ill virusas (Louping ill virus); 19. Lujo virusas (Lujo virus); 20. Limfocitinio choriomeningito virusas (Arenaviridae. Lymphocytic choriomeningitis virus); 21. Mačupo karštligės virusas (Arenviridae. machupo virus); 22. Marburgo karštligės virusas (Filoviridae. Marburg virus); 23. Beždžionių raupų virusas (Poxviridae. Monkey pox virus); 24. Australijos encefalito virusas (Murray Valley encephalitis virus); 25. Nipah virusas (Nipah virus); 26. Omsko hemoraginės karštligės virusas (Omsk haemorrhagic fever virus); 27. Oropouche virusas (Oropouche virus); 28. Powassan virusas (Powassan virus); 29. Rifto slėnio karštligės virusas (Bunyaviridae. Plebovirus. Rift Valley fever virus); 30. Rocio virusas (Rocio virus); 31. Sabia virusas (Sabia virus); 32. Seulo virusas (Seoul virus); 33. Sin nombre virusas (Sin nombre virus); 34. St Louis encefalito virusas (St Louis encephalitis virus); 35. Rusijos pavasario–vasaros encefalito virusas (Flaviviridae. Tick-borne encephalitis virus (Russian Spring–Summer encephalitis virus)); 36. Žmogaus raupų virusas (Poxviridae. Variola virus); 37. Venesuelos arklinio encefalito virusas (Togaviridae. Venezuelan equine encephalitis virus); 38. Vakarų arklinio encefalito virusas (Togaviridae. Western equine encephalitis virus); 39. Geltonosios karštligės virusas (Flaviviridae. Yellow fever virus); b. Natūralios, sustiprintos arba modifikuotos riketsijos „izoliuotųjų veikliųjų mikroorganizmų“ ar terpių, kurios buvo tikslingai užkrėstos arba į kurias buvo įdėta šių mikroorganizmų, pavidalu: 1. Barneto koksielė (Coxiella burnetii); 2. Penkiadienė bartonelė (Bartonella quintana (Rochalimaea quintana, Rickettsia quintana)); 3. Provazeko riketsija (Rickettsiae prowasecki); 4. Riketso riketsija (Rickettsia rickettsii); c. Natūralios, sustiprintos arba modifikuotos bakterijos „izoliuotųjų veikliųjų mikroorganizmų“ ar terpių, kurios buvo tikslingai užkrėstos arba į kurias buvo įdėta šių mikroorganizmų, pavidalu: 1. Juodligės bacila (Bacillus anthracis); 2. Galvijų brucelė (Brucella abortus); 3. Maltos brucelė (Brucella melitensis); 4. Kiaulių brucelė (Brucella suis); 5. Psitakozės chlamidija (Chlamydia psittaci); 6. Botulizmo klostridija (Clostridium botulinum); 7. Tuliaremijos franciselė (Francisella tularensis); 8. Įnosių pseudomona (Pseudomonas mallei); 9. Melioidozės pseudomona (Pseudomonas pseudomallei); 10. Vidurių šiltinės salmonelė (Salmonella typhi); 11. Dizenterijos šigelė (Shigella dysenteriae); 12. Choleros vibrionas (Vibrio cholerae (Vibrio El–Tor)); 13. Maro jersinija (Yersinia pestis); 14. Lūžinės klostridijos tipai, gaminantys epsilon toksiną (Clostridium perfringens epsilon toxin); 15. Enterohaemorrhagic Escherichia coli, serotipas O157 ir kiti verotoksinus gaminantys serotipai; d. „Toksinai“ ir jų elementai: 1. Botulino toksinai (Botulinum toxins); 2. Lūžinės klostridijos toksinai (Clostridium perfringens toxins); 3. Konotoksinas; 4. Ricinas; 5. Saksitoksinas; 6. Šiga toksinas (Shiga toxin); 7. Auksinio stafilokoko toksinai (Staphylococcus aureus toxins); 8. Tetrodotoksinas; 9. Verotoksinas ir į šiga toksiną panašūs ribosomas deaktyvuojantys proteinai; 10. Mikrocistinas (Cyanginosin); 11. Aflatoksinai; 12. Abrinas; 13. Choleros toksinas; 14. Diacetoksiskirpenolio toksinas; 15. T-2 toksinas; 16. HT-2 toksinas; 17. Modeksinas; 18. Volkensinas; 19. Viscum album lectinas 1 (Viskuminas); Pastaba. 1C351.d netaikomas botulino toksinų ar konotoksinų produktams, kuriems būdingi visi toliau išvardyti kriterijai: 1. jie yra farmaciniai junginiai, skirti žmonėms gydyti; 2. jie yra sufasuoti ir skirti naudoti medicininėms reikmėms; 3. yra valstybinių institucijų išduotas leidimas juos parduoti kaip medicinos prekes; e. Natūralūs, sustiprinti arba modifikuoti grybeliai „izoliuotųjų veikliųjų mikroorganizmų“ ar terpių, kurios buvo tikslingai užkrėstos arba į kurias buvo įdėta šių mikroorganizmų, pavidalu: 1. Coccidioides immitis; 2. Coccidioides posadasii. Pastaba. 1C351 netaikomas „vakcinoms“ ir „imunotoksinams“ (antitoksinams). I.B.1C352 Gyvūnų patogenai: a. Natūralūs, sustiprinti arba modifikuoti virusai „izoliuotųjų veikliųjų mikroorganizmų“ ar terpių, kurios buvo tikslingai užkrėstos arba į kurias buvo įdėta šių mikroorganizmų, pavidalu: 1. Afrikinio kiaulių maro virusas; 2. Paukščių gripo virusai (Avian influenza virus), kurie: a. Neapibūdinti arba b. Direktyvos 2005/94/EB () I priedo 2 dalyje apibrėžti kaip didelio patogeniškumo virusai: 1. A tipo virusai, kurių IVPI (intraveninis patogeniškumo indeksas) 6 savaičių viščiukams didesnis nei 1,2, arba 2. A tipo H5 ar H7 potipių virusai, kurių genomo sekos koduoja daugelį pagrindinių aminorūgščių hemagliutinino molekulės skilimo vietoje, panašių į nustatytas kituose DPPG virusuose; tai rodo, kad hemagliutinino molekulę gali skaldyti visame viruso nešiotojo organizme esanti proteazė; 3. Mėlynojo liežuvio virusas (Bluetongue virus); 4. Snukio ir nagų ligos virusas; 5. Ožkų raupų virusas (Goat pox virus); 6. Kiaulių pūslelinės (Aujeszky ligos) virusas (Aujeszky disease); 7. Kiaulių maro virusas (Hog cholera virus (sin. Swine fever virus)); 8. Lisavirusas (Lyssa virus); 9. Niukastlio ligos virusas (Newcastle disease virus); 10. Mažųjų atrajotojų maro virusas (Peste des petits ruminants virus); 11. Kiaulių vezikulinės ligos virusas 9 (Porcine enterovirus type 9 (sin. Swine vesicular disease virus)); 12. Galvijų maro virusas (Rinderpest virus); 13. Avių raupų virusas (Sheep pox virus); 14. Tešeno ligos virusas (Teschen disease virus); 15. Vezikulinio stomatito virusas (Vesicular stomatitis virus); 16. Žvynelinės ligos virusas (Lumpy skin disease virus); 17. Afrikinės arklių ligos virusas. b. Natūralios, sustiprintos arba modifikuotos mikoplazmos „izoliuotųjų veikliųjų mikroorganizmų“ ar terpių, kurios buvo tikslingai užkrėstos arba į kurias buvo įdėta šių mikroorganizmų, pavidalu: 1. Mycoplasma mycoides porūšis mycoides SC (maža kolonija); 2. Mycoplasma capricolum porūšis capripneumoniae. Pastaba. 1C352 netaikomas „vakcinoms“. I.B.1C353 Genetiniai elementai ir genetiškai modifikuoti organizmai: a. Genetiškai modifikuoti mikroorganizmai ar genetiniai elementai, turintys nukleorūgšties sekas, susietas su 1C351.a, 1C351.b, 1C35